Monika Kaczorová

**Sociálne nepokoje veľkého rozsahu**

**Anotácia:** Cieľom článku je v zmysle odbornej literatúry, právnej úpravy a iných dostupných zdrojov definovať sociálne nepokoje veľkého rozsahu, opísať ich rozdelenie a na základe príkladov z praxe poukázať na potenciálne zdroje sociálnych nepokojov. Záverečná časť sa venuje metódam policajnej verejno-poriadkovej činnosti.

**Kľúčové slová:** sociálne nepokoje veľkého rozsahu, zdroje ohrozenia, metódy policajnej verejno-poriadkovej činnosti

**Úvod**

Každý z nás sa nachádza v určitom prostredí. Toto prostredie môžeme rozdeliť z pohľadu bezpečnosti na vnútorné a vonkajšie prostredie. Za vnútorné prostredie je možné považovať predovšetkým rodinu, resp. miesto, kde žijeme vo veľmi úzkom kruhu, ktoré by malo byť bezpečným prostredím pre každého jedinca. Vonkajším prostredím môžeme chápať v užšom zmysle prostredie, kde sa v určitom období či už z krátkodobého alebo dlhodobého hľadiska pohybujeme a v širšom zmysle ho môžeme ponímať prostredie, ktorého sme súčasťou bez toho, aby sme na to vynaložili nejaké úsilie.

Obrázok 1. Prostredie jedinca

*Zdroj: vlastné spracovanie*

Mieru bezpečnosti každého jedinca v prostredí ovplyvňuje množstvo faktorov. Tieto faktory môžu pôsobiť na jedinca pozitívne alebo negatívne.

Cieľom článku je zamerať sa na negatívne faktory, ktoré v jedincoch môžu vyvolať neistotu. Ak táto neistota rastie, môže dôjsť k vypuknutiu sociálnych nepokojov veľkého rozsahu v spoločnosti. Na to, aby sme vedeli určiť, ktoré faktory môžu takúto neistotu a následné nepokoje vyvolať, je potrebné analyzovať riziká, resp. zdroje ohrozenia, ktoré môžu viesť k vyústeniu neistoty do nepokojov v spoločnosti.

**Sociálne nepokoje veľkého rozsahu**

V spoločnosti máme akési nastavenie pravidiel alebo poriadku. Ak však dôjde k ich oslabeniu, spoločnosť môže začať pociťovať disharmóniu, čo vedie k potrebe zmeny.[[1]](#footnote-1) Takáto potreba zmeny sa prejavuje vyvolaním reakcie, ktorá by mala byť vypočutá. Ak sa však ozve iba jeden jedinec alebo zopár jedincov, neexistuje takmer žiadna šanca, že názor bude vypočutý alebo dokonca akceptovaný.

Autor odbornej literatúry delí zdroje ohrozenia takto[[2]](#footnote-2):

Obrázok 2. Zdroje ohrozenia

*Zdroj: vlastné spracovanie podľa „Krízový manažment vo verejnej správe“*

Jedným z možných zdrojov ohrozenia sú v zmysle vyššie uvedeného rozdelenia civilizačné – sociogénne riziká, ktoré vedú ku krízovej situácii a jej príčinou sú sociálne nepokoje[[3]](#footnote-3).

Sociálne nepokoje veľkého rozsahu chápeme ako davový jav, ktorý sa vyznačuje skupinou s vyšším počtom jedincov. Jej cieľom je narušiť verejný poriadok. Organizátormi tohto javu sú prevažne osoby s kriminálnym charakterom. Osoby svojím správaním vyvolávajú protiprávne konanie, ktoré je v rozpore so záujmami štátu a spoločnosti. Miestom, kde sociálne nepokoje vznikajú, sú verejne prístupné lokality s výskytom veľkého počtu osôb, ktoré poskytujú priestor na zhlukovanie ďalších osôb. Zhlukujúce sa osoby môžeme rozdeliť na skupinu, ktorá sympatizuje s davom a skupinu tvoriacu „obecenstvo“.[[4]](#footnote-4)

Dav môžeme ďalej rozdeliť na dav agresívny, aktivizačný a výrazový.[[5]](#footnote-5)

Obrázok 3. Rozdelenie davu

*Zdroj: vlastné spracovanie podľa „Analýza súčasného stavu na úseku využívania metód policajnej verejno-poriadkovej činnosti eliminujúce hromadné narušenie verejného poriadku“*

Jednotlivé druhy davu najčastejšie vznikajú pri zhromaždeniach, športových a kultúrnych podujatiach.

**Potenciálne zdroje sociálnych nepokojov veľkého rozsahu**

V poslednom období sa stretávame s niekoľkými zdrojmi ohrozenia, ktoré môžu na našom území vyvolať sociálne nepokoje. Ďalej sa budeme zaoberať jednotlivými príkladmi ako potenciálnymi zdrojmi ohrozenia.

**Výsledky komunálnych volieb**


Príčinou vzniku posledného zaznamenaného sociálneho nepokoja na území Slovenskej republiky v obci Žehra v okrese Spišská Nová Ves (2 616 počet obyvateľov za rok 2021[[6]](#footnote-6)) boli výsledky komunálnych volieb, ktoré sa uskutočnili 28. októbra 2022. Výsledky obec rozdelili na 2 tábory – na priaznivcov víťaza volieb a na priaznivcov kandidáta na starostu obce, ktorý sa umiestnil ako druhý v poradí. Priaznivci neúspešného kandidáta napadli niekoľko príslušníkov rodiny a obydlie novozvoleného starostu. Priaznivci oboch kandidátov použili kamene, palice, fľaše či iné predmety, ktorými sa vzájomne napadli. Pri incidente boli poškodené aj vozidlá, čím vznikli škody najmä na majetku. Situáciu sa podarilo upokojiť príchodom polície, ktorá musela použiť varovné výstrely, a následným stretnutím za účasti oboch kandidátov. Podľa vyjadrenia prednostu obecného úradu v obci Žehra Miloša Pacovského situácia nie je ojedinelá a aj napriek súčasnej pokojnej atmosfére je možné v budúcnosti očakávať ďalšie konflikty.[[7]](#footnote-7)

**Homofóbia**

Za zdroj ohrozenia v ďalšom prípade možno považovať neznášanlivosť k LGBTI+ komunite. Táto oblasť viac ako inokedy polarizuje spoločnosť aj v nadväznosti na nedávne udalosti. Dňa 10. októbra 2022 19-ročný študent bratislavského gymnázia strelnou zbraňou zavraždil dvoch mladých ľudí v hlavnom meste kvôli ich sexuálnej orientácií. Reakciou na túto udalosť bol pochod proti nenávisti k LGBTI+ komunite, keď sa tisíce ľudí (zdroj uvádza okolo 15 000 účastníkov) vo viacerých mestách na Slovensku vybrali do ulíc.[[8]](#footnote-8) Vzhľadom na konzervatívnosť Slovenskej republiky v tomto smere vzniklo určité riziko stretu medzi skupinami, ktoré túto komunitu akceptujú a podporujú a tými, ktoré zásadne nesúhlasia s akoukoľvek zákonnou úpravou práv týchto osôb.

Slovenská republika je podľa prieskumu Európskej komisie z roku 2019[[9]](#footnote-9) najmenej tolerantná k tejto skupine osôb spomedzi krajín Vyšehradskej skupiny (ďalej ako „V4“). Posledné miesto z tejto skupiny zastávame aj pokiaľ ide o otázku rovnosti práv heterosexuálov a homosexuálov (31 % opýtaných vyjadrilo súhlas), pokiaľ ide o otázku týkajúcu sa možnosti uzatvárania manželstiev rovnakého pohlavia v celej Európe 21 % opýtaných súhlasí s uzatváraním homosexuálnych manželstiev a v prípade otázky, či na sexuálnom vzťahu medzi dvoma osobami rovnakého pohlavia nie je nič zlé 29 % opýtaných nemá nič proti takémuto vzťahu.

Obrázok 4. Prieskum Európskej komisie z roku 2019



*Zdroj: Európska komisia*

Aj keď sa spomínaný pochod zaobišiel bez incidentov, je možné predpokladať, že v budúcnosti stúpne riziko vzniku nepokojov väčšieho rozsahu vzhľadom na ďalšie pribúdajúce útoky na osoby s inou sexuálnou orientáciou.[[10]](#footnote-10)

**Pandémia COVID-19**

Pred rokom 2020 si len málokto vedel predstaviť, že by aj v súčasnosti mohla svet ovplyvniť celosvetová pandémia, aká vznikla v súvislosti s rozšírením ochorenia COVID-19, ktoré patrí medzi kvapôčkové infekcie.[[11]](#footnote-11) Samotná epidémia ako mimoriadna udalosť, ktorú zaraďujeme medzi prírodné, biologické zdroje ohrozenia , je zásadnou udalosťou zasahujúcou veľký počet osôb. V priebehu niekoľkých týždňov sa pandémia rozšírila na všetky kontinenty a výnimkou nebolo ani územie Slovenskej republiky.

Medzinárodná organizácia práce (ILO) v septembri 2021 vydala *Svetovú správu o sociálnej ochrane 2020 – 2022*, v ktorej uvádza, že aj napriek bezprecedentnej pomoci počas krízy COVID-19 ochrana nebola rovnomerná a dostatočná, čo spôsobilo väčšiu diferenciu medzi krajinami vysokej a nízkej úrovne príjmov. Poukazuje na nevyhnutnosť vybudovania novej generácie systémov sociálnej ochrany založených na právach, akými sú právo *„...na prístup k zdravotnej starostlivosti, zabezpečenie príjmu, predovšetkým v súvislosti so starobou, nezamestnanosťou, chorobou, invaliditou, pracovným úrazom, materstvom alebo stratou hlavného príjmu, ako aj pre rodiny s deťmi.*“[[12]](#footnote-12)


Obrázok 5. Percentuálne vyjadrenie pokrytia dávkami sociálnej ochrany

*Zdroj: Svetová správa o sociálnej ochrane 2020 – 2022*

Z grafu vyplýva, že menej ako polovica krajín poskytla svojim občanom pomoc. Napriek tomu, že Slovenská republika patrí medzi krajiny, ktoré svojim občanom poskytli sociálnu podporu a úspešne prekonali „prvú vlnu“, ďalšie vlny sa nezaobišli bez ťažkých dopadov na ekonomiku v období rokov 2020 – 2021. Opatrenia prijaté v tomto období vládou SR na zamedzenie kontaktu, a teda aj šíreniu vírusu ovplyvnili maloobchod, služby a veľké podniky, keďže mnohí boli nútení svoje prevádzky zatvoriť. Táto reakcia mala dopad na pokles celkového dopytu. Napríklad hrubý domáci produkt Slovenskej republiky, ako aj mnohých ďalších krajín vrátane krajín V4 v prvom kvartáli roku 2020 oproti roku 2019 klesol o 2,5 %. Výraznejší pokles HDP bol zaznamenaný v druhom kvartáli, keď predstavoval úbytok o 9,1 % spôsobený poklesom priemyselnej produkcie.

Miera nezamestnanosti na Slovensku sa podľa údajov Štatistického úradu Slovenskej republiky počas prvej vlny pandémie medzikvartálne zvýšila zo 6 % (v 1. kvartáli 2020) na 6,6 % (v 2. kvartáli 2020) [[13]](#footnote-13) a vzrastajúci trend nezamestnanosti trval až do konca roku 2020, keď nezamestnanosť dosiahla takmer 8%.“

Obrázok 6. Vývoj evidovanej miery zamestnanosti a nezamestnanosti v SR (v %)



*zdroj:* [*http://monitoringmsp.sk/*](http://monitoringmsp.sk/)

Slovak Business Agency vypracovala správu[[14]](#footnote-14), na základe ktorej je možné konštatovať, že samotná pandémia nepriaznivo ovplyvnila slovenské domácnosti, čo malo za následok nespokojnosť občanov s opatreniami zavedenými proti zabráneniu ďalšieho šírenia ochorenia a reakciou na situáciu bol neohlásený protest, ktorý sa uskutočnil v uliciach hlavného mesta. K vážnemu porušeniu verejného poriadku však nedošlo, zaznamenaných bolo len niekoľko priestupkov. Vďaka dobre zvládnutej práci Policajného zboru situácia nevyústila do sociálneho nepokoja veľkého rozsahu.

**Metódy na zvládnutie sociálnych nepokojov veľkého rozsahu**

Z platnej legislatívy – zákon č. 84/1990 Zb. o zhromažďovacom práve (ďalej len „zákon“) – organizátorovi, resp. zvolávateľovi zhromaždenia, vyplýva ohlasovacia povinnosť. Napriek povinnosti zvolávateľa *„dbať o pokojný priebeh zhromaždenia a robiť opatrenia“* má v odôvodnených prípadoch v zmysle § 6 ods. 3 zvolávateľ právo preventívne *„...požiadať obec alebo príslušný útvar Policajného zboru, aby sa zhromaždeniu poskytla ochrana“,* rovnako tak pri narušení samotného priebehu alebo po ukončení zhromaždenia[[15]](#footnote-15).

Podľa § 8 uvedeného zákona obci následne vzniká povinnosť okrem iného oznámiť ohlásené zhromaždenie Policajnému zboru, ktorý použije metódy policajnej verejno-poriadkovej činnosti, akými sú metóda preventívna, represívna a metóda profylaktická.

Preventívna metóda policajnej verejno-poriadkovej činnosti sa realizuje napríklad prostredníctvom upozornení orgánov či iných osôb na základe získaných informácií, ktorých činnosti môžu byť ovplyvnené prípadnými nepokojmi. Ďalším z preventívnych opatrení je spolupráca jednotlivých zainteresovaných subjektov, ktorej podstatu tvoria výmena informácií, analýza, vyhodnocovanie, plánovanie a následné vykonávanie preventívnych aktivít. Za nemenej dôležitú formu prevencie sú považované výchovno-propagačné a osvetové opatrenia, ktorých úlohou je kladenie dôrazu na povedomie občanov o nezákonnosti činností spojených s narušením verejného poriadku a podobne.

Ak v praxi zlyháva preventívna metóda, nasleduje metóda represívna, ktorú vykonáva poriadková jednotka (prípadne v spolupráci s odborom kynológie a hipológie Prezídia Policajného zboru) podliehajúca jednotnému veleniu. Zriaďovateľom poriadkovej jednotky zloženej predovšetkým z príslušníkov pohotovostného policajného útvaru odboru poriadkovej polície krajského riaditeľstva, pohotovostnej motorizovanej jednotky Policajného zboru a oddelenia služobnej kynológie alebo skupiny služobnej kynológie krajského riaditeľstva a okresného riaditeľstva Policajného zboru je na základe rozkazu krajského riaditeľa krajské riaditeľstvo Policajného zboru. Jej činnosť je zameraná predovšetkým na ochranu *„...života, zdravia a majetku, zabezpečovania verejného poriadku a obnovy verejného poriadku najmä pri zhromaždeniach, športových podujatiach a verejných kultúrnych podujatiach, ak bol závažným spôsobom narušený.*[[16]](#footnote-16)“

Antikonfliktný tím Policajného zboru zložený z členov antikonfliktných tímov, koordinátorov prezídia a koordinátorov krajského riaditeľstva zastáva činnosti tvoriace profylaktickú metódu policajnej verejno-poriadkovej činnosti. Zjednodušene možno definovať činnosť tímu ako jeho pôsobenie na dav s cieľom znižovať jeho agresiu. Činnosť antikonfliktného tímu sme zaznamenali napríklad na protivládnych protestoch a na zhromaždeniach spojených s protipandemickými opatreniami.[[17]](#footnote-17)

**Záver**

Sociálne nepokoje veľkého rozsahu v súčasnosti predstavujú narastajúcu hrozbu ohrozujúcu vnútornú bezpečnosť každej krajiny. Na základe uvedených príkladov môžeme konštatovať, že tento jav nastáva prevažne vďaka vplyvu dlhodobej nespokojnosti občanov, čím sa samozrejme nevylučuje aj situácia, keď nastane bez podnetu dlhodobého charakteru. Vzhľadom na to má v tejto oblasti dôležitý význam každá z uvedených metód, ktorá sa využíva pri zabezpečovaní verejného poriadku, ochrany života, zdravia a prevencii škôd na majetku občanov.

**Literatúra**

BUZALKA J., 2008. *Krízový manažment vo verejnej správe*/ Ján Buzalka – 1. vyd. Bratislava: Akadémia PZ – Ku krízového manažmentu vo verejnej správe, 296 s. ISBN 978-80-8054-451-5

CIGÁNIK, Ľ., 2001. *Poriadkové jednotky*. Bratislava. s.13. ISBN 80-8054-162-0.

Harazin L., 2018. *Modelové scénáře pro vybrané zátěžové situace = Model Scenarios for Selected Stress Situations*: *Monografie*. 1. vyd. Praha: Policejní akademie České republiky, 312 s. ISBN 978-80-7251-489-2

LÖFFLER B. a D. ZÁMEK, 2017. Analýza súčasného stavu na úseku využívania metód policajnej verejno-poriadkovej činnosti eliminujúce hromadné narušenie verejného poriadku. In: *Policajná teória a prax*. Roč. 25, č. 2, s. 24-53. ISSN 1335-1370

**Právna úprava**

*Nariadenie Ministerstva vnútra Slovenskej republiky č. 5/2017 o plnení úloh pri príprave na krízové situácie a pri ich riešení*

*Zákon č. 84/1990 Zb. o zhromažďovacom práve*

**Internetové zdroje (dostupné na internete)**

EÚ, 2019. *Discrimination in the European Union - september 2019*. [online]. [cit. 14. novembra 2022]. Dostupné na internete: <https://europa.eu/eurobarometer/surveys/detail/2251>

International Labour Organization, 2021. [online]. [cit. 1. septembra 2021]. Dostupné na internete: More than 4 billion people still lack any social protection, ILO report finds, wcms\_817572.pdf (ilo.org)

Obec Žehra, 2022. [online]. [cit. 20. decembra 2022]. Dostupné na internete: https://www.obeczehra.sk/obec-2/sucasnost/

PRAVDA, 2022. *Ďalší nechutný útok na LGBTI+ komunitu: Za bozk priateľovi skončil v nemocnici, prípad rieši NAKA*. [online] . [cit. 27. októbra 2022]. Dostupné na internete: https://spravy.pravda.sk/regiony/clanok/645109-dalsi-nechutny-utok-na-lgbti-komunitu-za-bozk-priatelovi-skoncil-mlady-muz-v-nemocnici/

RTVS, 2022. *Tisíce ľudí si v Bratislave uctili obete streľby na Zámockej*. [online]. [cit. 14. novembra 2022]. Dostupné na internete: https://spravy.rtvs.sk/2022/10/tisice-ludi-si-v-bratislave-uctili-obete-strelby-na-zamockej/

[Slovak Business Agency, 2021. [online]. [cit. 27. októbra 2021]. Dostupné na internete: https://monitoringmsp.sk/wp-content/uploads/2021/07/Nepriazniv%C3%BD-vplyv-pand%C3%A9mie-koronav%C3%ADrusu-na-podnikov%C3%BA-ekonomiku-SR.pdf](file://C:\Users\kaczorova\AppData\Local\Microsoft\Windows\INetCache\Content.Outlook\22B2KD77\Slovak%20Business%20Agency,%202021.%20%5bonline%5d.%20%5bcit.%201.%20septembra%202021%5d.%20Dostupné%20na%20internete:%20https:\monitoringmsp.sk\wp-content\uploads\2021\07\NepriaznivÃ½-vplyv-pandÃ©mie-koronavÃ­rusu-na-podnikovÃº-ekonomiku-SR.pdf)

Symptómy, 2022. [online]. [cit. 20. decembra 2022]. Dostupné na internete: <https://www.korona.gov.sk/#symptoms>

TA3, 2022. *V osade na Spiši vládli nepokoje. Starosta obce Žehra má strach o svoj život.* [online] . [cit. 2. novembra 2022]., Dostupné na internete: https://www.ta3.com/clanok/250200/v-osade-na-spisi-vladli-nepokoje-starosta-obce-zehra-ma-strach-o-svoj-zivot

DATAcube, 2022. [online] . [cit. 20. decembra 2022]. Dostupné na internete: <https://datacube.statistics.sk/#!/view/sk/VBD_INTERN/pr0901qs/v_pr0901qs_00_00_00_sk>

**Keywords:** large-scale social disorders, sources of threat, methods of public order police activity

**Summary**

This article focuses on large-scale social disorders, their differentiation, and examples of potential large-scale disorders from practice. It also provides an analysis of methods for their management.

*Mgr. Monika Kaczorová*

*doktorandka Akadémie Policajného zboru v Bratislave*

*Katedra verejnej správy a krízového manažmentu*

*e-mail: monika.kaczorova@akademiapz.sk*

Recenzenti: prof. Ing. Jana Müllerová, PhD., Ing. Daniel Blaško, PhD., MBA

1. HARAZIN, L., 2018. *Modelové scénáře pro vybrané zátěžové situace = Model Scenarios for Selected Stress Situations,* 312 s. [↑](#footnote-ref-1)
2. BUZALKA J., 2008. *Krízový manažment vo verejnej správe*. [↑](#footnote-ref-2)
3. *Nariadenie Ministerstva vnútra Slovenskej republiky č. 5/2017 o plnení úloh pri príprave na krízové situácie a pri ich riešení.* [↑](#footnote-ref-3)
4. LÖFFLER B. a D. ZÁMEK, 2017. Analýza súčasného stavu na úseku využívania metód policajnej verejno-poriadkovej činnosti eliminujúce hromadné narušenie verejného poriadku. In: *Policajná teória a prax,* s. 24-53*.* [↑](#footnote-ref-4)
5. CIGÁNIK, Ľ., 2001. *Poriadkové jednotky*. [↑](#footnote-ref-5)
6. Obec Žehra. [online] . [cit. 20.decembra 2022]. Dostupné na internete: <https://www.obeczehra.sk/obec-2/sucasnost/> [↑](#footnote-ref-6)
7. TA3, 2022. [*V osade na Spiši vládli nepokoje. Starosta obce Žehra má strach o svoj život*](https://www.ta3.com/clanok/250200/v-osade-na-spisi-vladli-nepokoje-starosta-obce-zehra-ma-strach-o-svoj-zivot). [online]. [cit. 2.novembra 2022]. Dostupné na internete: <https://www.ta3.com/clanok/250200/v-osade-na-spisi-vladli-nepokoje-starosta-obce-zehra-ma-strach-o-svoj-zivot> [↑](#footnote-ref-7)
8. RTVS, 2022. *Tisíce ľudí si v Bratislave uctili obete streľby na Zámockej*. [online]. [cit. 14. novembra 2022]. Dostupné na internete: <https://spravy.rtvs.sk/2022/10/tisice-ludi-si-v-bratislave-uctili-obete-strelby-na-zamockej/> [↑](#footnote-ref-8)
9. EÚ, 2019. *Discrimination in the European Union - september 2019*. [online]. [cit. 14. novembra 2022]. Dostupné na internete: <https://europa.eu/eurobarometer/surveys/detail/2251> [↑](#footnote-ref-9)
10. PRAVDA, 2022. *Ďalší nechutný útok na LGBTI+ komunitu: Za bozk priateľovi skončil v nemocnici*, prípad rieši NAKA. [online] .[cit. 27.októbra 2022]. Dostupné na internete: https://spravy.pravda.sk/regiony/clanok/645109-dalsi-nechutny-utok-na-lgbti-komunitu-za-bozk-priatelovi-skoncil-mlady-muz-v-nemocnici/ [↑](#footnote-ref-10)
11. Symptómy, 2022. [online]. [cit. 20.decembra 2022]. Dostupné na internete: <https://www.korona.gov.sk/#symptoms> [↑](#footnote-ref-11)
12. International Labour Organization, 2021. [online] .[cit. 1. septembra 2021]. Dostupné na internete: More than 4 billion people still lack any social protection, ILO report finds, [wcms\_817572.pdf (ilo.org)](https://www.ilo.org/wcmsp5/groups/public/---ed_protect/---soc_sec/documents/publication/wcms_817572.pdf) [↑](#footnote-ref-12)
13. DATAcube, 2022. [online]. [cit. 20. decembra 2022]. Dostupné na internete: https://datacube.statistics.sk/#!/view/sk/VBD\_INTERN/pr0901qs/v\_pr0901qs\_00\_00\_00\_sk [↑](#footnote-ref-13)
14. [Slovak Business Agency, 2021. [online]. [cit. 27.októbra 2021]. Dostupné na internete: https://monitoringmsp.sk/wp-content/uploads/2021/07/Nepriazniv%C3%BD-vplyv-pand%C3%A9mie-koronav%C3%ADrusu-na-podnikov%C3%BA-ekonomiku-SR.pdf](file://C:\Users\kaczorova\AppData\Local\Microsoft\Windows\INetCache\Content.Outlook\22B2KD77\Slovak%20Business%20Agency,%202021.%20%5bonline%5d.%20%5bcit.%2027.októbra%202021%5d.%20%20Dostupné%20na%20internete:%20https:\monitoringmsp.sk\wp-content\uploads\2021\07\NepriaznivÃ½-vplyv-pandÃ©mie-koronavÃ­rusu-na-podnikovÃº-ekonomiku-SR.pdf)  [↑](#footnote-ref-14)
15. *§ 6 ods. 6 zákona č. 84/1990 Zb. o zhromažďovacom práve* [↑](#footnote-ref-15)
16. LÖFFLER B. a D. ZÁMEK, 2017. Analýza súčasného stavu na úseku využívania metód policajnej verejno-poriadkovej činnosti eliminujúce hromadné narušenie verejného poriadku. In: *Policajná teória a prax* [↑](#footnote-ref-16)
17. Noviny.sk. [online]. [cit. 3. januára 2022]. Dostupné na internete: https://www.noviny.sk/krimi/652984-antikonfliktny-tim-akym-napatym-situaciam-celi-specialna-jednotka-policie [↑](#footnote-ref-17)