Juraj Klátik

# Nelegálna migrácia ako nástroj hybridného konfliktu

**Anotácia:** Príspevok sa zameriava na využívanie fenoménu nelegálnej migrácie v podmienkach hybridného konfliktu. Zneužitie tohto fenoménu má za následok spustenie neželaných javov, ktoré sú bližšie opísané v príspevku. Autor sa zameriava na aktuálne prípady nelegálnej migrácie v Európe a následné opatrenia dotknutých krajín v boji proti nelegálnej migrácii.

**Kľúčové slová:** hybridné hrozby, nelegálna migrácia, hranice, organizovaný zločin.

**Úvod do problematiky**

Hybridné hrozby predstavujú v súčasnosti aktuálnu výzvu pre všetky bezpečnostné zložky v rámci celého demokratického sveta. Podľa definície Národného bezpečnostného úradu (NBÚ) sa pojem hybridná hrozba vzťahuje na činnosť vykonávanú štátnymi alebo neštátnymi subjektmi, ktorej cieľom je poškodiť cieľ ovplyvňovaním jeho rozhodovania na miestnej, regionálnej, štátnej alebo inštitucionálnej úrovni.[[1]](#footnote-1) Podľa NBÚ existujú desiatky nástrojov hybridných aktivít, rôznych nátlakových a podvratných činností,  konvenčných a nekonvenčných metód, napríklad diplomatických, vojenských, ekonomických a technologických metód. Ako jeden z nástrojov hybridných aktivít NBÚ uvádza manipuláciu diskusie o migrácii s cieľom polarizovať spoločnosť a podkopávať liberálne demokracie.[[2]](#footnote-2)

Na účely nášho skúmania budeme pracovať s témou migrácie nielen v zmysle uvedeného tvrdenia NBÚ, ale budeme širšie analyzovať vplyvy migrácie, najmä nelegálnej migrácie v rámci hybridného konfliktu. Je nutné poznamenať, že hybridný konflikt nemusí byť jedinou formou vedenia konfliktu. Hybridný konflikt často predchádza ozbrojenému konfliktu alebo je jeho doplnkom. Vo vedeckej obci často panuje konsenzus, že hybridné vedenie boja je súčasťou bojovej stratégie a jednou z foriem vedenia konfliktu.

**Migrácia a jej vplyv na spoločnosť**

Podľa Medzinárodnej organizácie pre migráciu je migrácia proces, pri ktorom jednotlivci i celé skupiny ľudí z rôznych dôvodov opúšťajú svoje domovy. Súčasná mobilita ľudí je vyššia ako kedykoľvek predtým v novodobej histórii a naďalej prudko stúpa, čím sa stáva jednou z určujúcich globálnych otázok 21. storočia. Z približne 200 štátov sveta sú skoro všetky zdrojové, tranzitné alebo cieľové územia pre migrantov.[[3]](#footnote-3) Najčastejšie sa migrácia delí na legálnu a nelegálnu. Legálna migrácia môže byť spravidla prínosná pre prijímaciu krajinu, keďže legálni imigranti často dokážu zaplniť diery napríklad na trhu práce. Aj takáto forma legálneho prijatia migranta však môže vzbudiť niekoľko negatívnych javov, ktoré vplývajú na bezpečnosť a spoločenskú rovnováhu krajiny, ako napr. vyššie spomenutá manipulácia diskusie o migrácií s cieľom polarizovať spoločnosť a podkopávať liberálne demokracie. Oveľa negatívnejšie pôsobí na bezpečnosť krajiny nelegálna migrácia. Nelegálna migrácia ako jav nielen negatívne vplýva na bezpečnostnú situáciu, ale pôsobí aj v ďalších oblastiach spoločenského života, ktoré môžu vyústiť do ohrozenia bezpečnosti štátu a spoločnosti. Ide o tieto javy:

**a) Dysbalancia existujúceho pracovného trhu.**

Migrácia vo všeobecnosti (legálna aj nelegálna) má za následok zmeny v štruktúre pracovného trhu krajiny, do ktorej migranti prichádzajú, krajiny, z ktorej migranti odchádzajú, ako aj krajiny, ktorá je pre migrantov tranzitnou. Najmä v prípade tranzitnej krajiny existuje predpoklad krátkeho pobytu migranta v krajine, počas ktorého čaká na príležitosť pokračovať vo svojej ceste do cieľovej destinácie. Vzhľadom na status, v ktorom sa momentálne migrant nachádza (vo väčšine prípadov ide o status nelegálneho migranta), si títo migranti často hľadajú zamestnania bez pracovného povolenia. To z pohľadu zamestnávateľa zvýhodňuje nelegálnych migrantov oproti ostatným subjektom legálneho trhu práce, keďže pri nelegálnom zamestnávaní zamestnávateľ určuje pracovné podmienky, pričom môže vyplácať neprimerane nízku mzdu. V niektorých prípadoch môže byť zamestnávateľ súčasťou štruktúry prevádzačských skupín a nelegálni migranti u neho splácajú dlh, ktorý vznikol v procese prevádzačstva.[[4]](#footnote-4)

**b) Rozvoj a diverzifikácia organizovaného zločinu.**

Cezhraničný organizovaný zločin sa vyznačuje svojou širokou škálou aktivít. Organizovaná zločinecká skupina, ktorá sa zaoberá nelegálnou migráciu, spravidla rýchlo diverzifikuje svoju činnosť a rozšíri spoluprácu s už existujúcimi skupinami zaoberajúcimi sa inými druhmi organizovanej trestnej činnosti, ako je obchodovanie s ľuďmi, drogami, kradnutými luxusnými vozidlami, zbraňami alebo dokonca terorizmom.

**c) Ekonomická nerovnováha spôsobená zvýšením aktivít spojených s praním špinavých peňazí z prevádzania migrantov.**

Prevádzanie nelegálnych migrantov cez hranice a ich následné zamestnanie na čiernom pracovnom trhu je finančne výnosná činnosť. Takto získaný profit je nutné sofistikovane zlegalizovať. Táto forma prania špinavých peňazí následne oslabuje finančnú kondíciu krajiny a spôsobuje ekonomickú nerovnováhu.

**d) Demografická nerovnováha.**

Zvýšený prílev migrantov do spoločnosti, ktorá je dlhodobo demograficky stabilizovaná, má za následok spustenie nerovnovážneho demografického stavu. Krátkodobá masívna migračná vlna má za následok zvýšenú spotrebu zdrojov a môže vyvolať krízu. Môže nastať situácia, keď úrady nebudú schopné miestnemu obyvateľstvu zabezpečovať životné potreby ako pred migračnou vlnou a táto skutočnosť môže mať za následok nepriateľské prejavy miestnych ľudí voči migrantom ako je xenofóbia alebo ultranacionalistické prejavy.

**e) Zvýšená miera korupcie medzi úradníkmi.**

Prevádzanie nelegálnych migrantov existuje v symbióze s korupciou. Rôzne fázy prevádzania ponúkajú príležitosti na nekonečné príležitosti ku korupcii. Keďže kriminálne skupiny odovzdávajú peniaze štátnym úradníkom, tieto zlyhania jednotlivcov výrazne podkopávajú činnosť a snahu orgánov činných v trestnom konaní v boji proti nelegálnej migrácií a organizovanému zločinu.

**f) Narušená rovnováha ekonomických investícií zahraničných alebo domácich spoločností.**

V prípade krajín, kde nelegálne prevádzanie migrantov viedlo k praniu špinavých peňazí a korupcii vo verejnom sektore, bolo zaznamenané zníženie dôvery v ekonomický systém a veľké obchodné spoločnosti znížili svoju mieru investovania v danej krajine.[[5]](#footnote-5)

Všetky uvedené negatívne javy vplývajú na nasadenie síl a prostriedkov ozbrojených zložiek štátu, ktoré musia plniť špecifické úlohy na zabránenie negatívnemu pôsobeniu javov spojených s nelegálnou migráciu. Uvedené zvýšené nasadenie môže negatívne vplývať na výkon iných činností bezpečnostných zložiek, na ktoré sú určené. Tieto atribúty nelegálnej migrácie si veľmi dobre uvedomujú hlavní politickí a vojenskí predstavitelia krajín, ktoré využívajú hybridné aktivity voči svojim protivníkom v hybridnom konflikte, ktorý plánujú vyvolať alebo ktorý už existuje.


Jedným z hybridných nástrojov súvisiacich s nelegálnou migráciou je šírenie nepravdivých alebo čiastočne nepravdivých informácií o migrantoch s využitím najmä alternatívnych médií. Cieľom tejto aktivity je už vyššie spomenutá manipulácia diskusie o migrácii s cieľom polarizovať spoločnosť a podkopávať liberálne demokracie. Tento jav sme na území Slovenskej republiky zaznamenali už pri vypuknutí migračnej vlny v Európe v rokoch 2015 až 2018. Podľa analýzy vypracovanej v rokoch 2017 a 2018 sa na šírení zastrašujúcich článkov v slovenskom mediálnom priestore o vplyve migrácie a islamu na život v Európe podieľali médiá šíriace prokremeľskú propagandu. Výsledkom bolo to, že väčšina obyvateľov Slovenskej republiky bola proti povinným kvótam pri rozdeľovaní migrantov a akceptácií akýchkoľvek utečencov na území SR. Až 54 % Slovákov vnímalo migráciu ako problém. Táto hodnota prevyšovala európsky priemer. Od roku 2008 stúpol počet Slovákov, ktorý by mali problém s moslimskou rodinou v susedstve z vtedajších 32 % na 73 % v roku 2017. Problém s imigrantskou rodinou z menej vyspelej krajiny by malo oproti 21 % z roku 2008 až 59 % v roku 2017.[[6]](#footnote-6) Na porovnanie môžeme uviesť výsledky odpovedí na analogické otázky v prieskume agentúry Focus v júli 2020. V ňom sa až 66,3 % opýtaných vyjadrila, že považujú za úplne neprijateľnú alebo skôr neprijateľnú skutočnosť, že by sa ich susedom stal moslim alebo moslimka zo Saudskej Arábie. Na rovnakú otázku o moslimovi alebo moslimke z Nemecka rovnako odpovedalo 57 % opýtaných. Na porovnanie rovnakú odpoveď zvolilo 31,3% opýtaných pri rovnakej otázke týkajúcej sa cudzinca alebo cudzinky z Ukrajiny. Ešte negatívnejšie odpovede boli zaznamenané pri otázke o manželstve dieťaťa opýtaných. V prípade manželstva dieťaťa s moslimom alebo moslimkou zo Saudskej Arábie by takéto manželstvo považovalo až 77,1 % opýtaných za úplne neprijateľné alebo skôr neprijateľné. Rovnakú odpoveď pri moslimovi alebo moslimke z Nemecka zvolilo 69,3 % opýtaných a pri cudzincovi alebo cudzinke z Ukrajiny 44,6 %.[[7]](#footnote-7) Uvedené čísla reflektujú skutočnosť, že Slováci sú viac nedôverčiví voči cudzincom, s ktorými nemajú osobnú skúsenosť. Podľa uvedeného prieskumu panuje v spoločnosti vyššia miera dôvery voči cudzincom, ktorí sú už aklimatizovaní v slovenskom prostredí, napr. Ukrajinci alebo Vietnamci. Uvedená skutočnosť zrejme vplývala aj na zvýšenú vlnu solidarity zo strany Slovákov voči obyvateľom Ukrajiny po vypuknutí vojny vo februári 2022.

**Prípad Bielorusko 2021**

Nálady obyvateľov a bezpečnostná situácia v Európe je dôkladne monitorovaná zo strany krajín šíriacich prokremeľskú propagandu. Ruská federácia ako aj Bielorusko využívajú hybridné nástroje na dosiahnutie svojich cieľov v európskom geopolitickom priestore. V roku 2021 sa bieloruský prezident neuznaný Západom Aleksandr Lukašenko rozhodol využiť nelegálnych migrantov na dosiahnutie svojich cieľov a požiadaviek voči Európskej únii.

V Bielorusku sa 9. augusta 2020 uskutočnili prezidentské voľby. Podľa dôveryhodných správ domácich pozorovateľov volebný proces nespĺňal medzinárodné normy, ktoré sa očakávajú od účastníckeho štátu OBSE (Organizácia pre bezpečnosť a spoluprácu v Európe). Štátne orgány sa v reakcii na protesty dopustili neprimeraného násilia, ktoré viedlo k najmenej dvom úmrtiam a mnohým zraneniam. V reakcii na vývoj udalostí v Bielorusku odsúdila Európska únia voľby ako neslobodné a nespravodlivé a lídri únie sa dohodli na uložení sankcií.[[8]](#footnote-8) Nestabilná spoločenská situácia v Bielorusku sa tým neskončila a pokračovala aj v roku 2021. 23. mája bieloruské úrady zadržali bývalého šéfredaktora opozičného spravodajského kanálu Nexta Ramana Prataseviča a jeho priateľku, ruskú občianku Sofiu Sapegovú, po tom, ako lietadlo spoločnosti Ryanair muselo pre podozrenie z nastraženej bomby na palube núdzovo pristáť na letisku v hlavnom meste Minsk. Následne bolo zistené, že na palube sa žiadna bomba nenachádzala. 26. mája Lukašenko pohrozil, že Bielorusko na svojich hraniciach oslabí kontrolu nad obchodovaním s drogami a nelegálnou migráciou. Následne 24. júna Európska únia ako reakciu na zdržanie bieloruského novinára na predstaviteľov bieloruského režimu uvalila ďalšie sankcie. O pár dní neskôr 28. júna začalo Bielorusko proces pozastavenia tzv. readmisnej dohody s Európskou úniou, ktorej cieľom je zamedziť nelegálnej migrácii.[[9]](#footnote-9) Lukašenko ako svoju reakciu na uvalené sankcie *de facto* začal viesť hybridný útok voči Európskej únii. Nástrojom tohto hybridného útoku boli nelegálni migranti, ktorí boli leteckými linkami dopravení do Bieloruska a následne vháňaní na územie Európskej únie, konkrétne do Poľska a Litvy. Regiónom pôvodu nelegálnych migrantov bol Blízky východ. V tom období existovalo priame letecké spojenie z Minsku do Istanbulu, Antalye, Bejrútu, Bagdadu a Dubaja.[[10]](#footnote-10) Poľská pohraničná stráž zaznamenala v auguste 2021 flagrantný nárast pokusov o nelegálne prekročenie zelenej hranice s Bieloruskom zo strany občanov tretích krajín. Na porovnanie v júli sa o nelegálne prekročenie zelenej hranice medzi Poľskom a Bieloruskom pokúsilo 242 osôb a v auguste 2021 bolo zaznamenaných 3 531 pokusov o nelegálne prekročenie poľsko-bieloruskej hranice. Kulminácia nátlaku na uvedenú hranicu bola dosiahnutá v októbri 2021, keď bolo zaznamenaných 17 447 pokusov o nelegálne prekročenie štátnej hranice. Následne v novembri 2021 bola táto hodnota 8 917 tisíc pokusov o nelegálne prekročenie hranice a v decembri 2021 nastal pokles na hodnotu 1 740 pokusov.

**Obrázok č.1: Vývoj počtu nelegálnych prekročení štátnej hranice medzi Bieloruskom a Poľskom**



Zdroj: https://strazgraniczna.pl/pl/aktualnosci/9689,Nielegalne-przekroczenia-granicy-z-Bialorusia-w-2021-r.html

V roku 2021 bolo spolu zaznamenaných 39 697 pokusov o prekročenie uvedenej štátnej hranice. V porovnaní so 129 pokusmi za celý rok 2020 ide o enormný nárast.[[11]](#footnote-11) Reakciou poľskej strany bolo vybudovanie 186 kilometrov dlhého plotu na hranici s Bieloruskom. Plot bol dokončený v júni 2022. Náklady na jeho výstavbu predstavovali približne 300 miliónov Eur, pričom bolo spotrebovaných 49 tisíc ton ocele.[[12]](#footnote-12) V rámci prvotných protiopatrení poľský parlament v októbri 2021 prijal zákon, ktorým poľským bezpečnostným zložkám umožnil vytláčať nelegálnych migrantov späť do Bieloruska. Tento zákon rovnako oprávňuje pracovníkov príslušných úradov odmietnuť žiadosť o azyl od osôb, ktoré prekročili štátnu hranicu nelegálne. Tieto rozhodnutia vyvolali napätie v poľskej spoločnosti a spustili protesty ľudsko-právnych aktivistov na podporu žiadateľov o azyl, ktorí nelegálne prekročili poľskú hranicu.[[13]](#footnote-13) Po intenzívnom období v druhej polovici roku 2021 sa počet pokusov o nelegálne prekročenie poľsko-bieloruskej hranice relatívne stabilizoval a v prvých troch kvartáloch roku 2022 sa pohyboval približne na úrovni 1 000 zaznamenaných pokusov mesačne. V októbri 2022 bolo zaznamenané zvýšenie tohto trendu na hodnotu približne 2 300 pokusov o nelegálne prekročenie hranice.[[14]](#footnote-14) V porovnaní s rokom 2021 podľa hovorkyne poľskej pohraničnej stráže došlo k zmene štruktúry pôvodu osôb snažiacich sa o nelegálne prekročenie poľsko-bieloruskej hranice. Prakticky všetky osoby snažiace sa o nelegálne prekročenie hranice prichádzajú do Bieloruska z Ruskej federácie a ich cesta vedie cez Moskvu. Títo ľudia sú často držiteľmi študentských víz, pričom však nemali záujem o štúdium v Moskve. V mnohých prípadoch ide o osoby pôvodom zo Subsaharskej Afriky.[[15]](#footnote-15)


Rovnako intenzívnou sa stala aj situácia na bielorusko-litovskej hranici, ktorá má dĺžku 679 kilometrov.[[16]](#footnote-16) V rovnakom období roku 2021 sa rapídne zvýšil tlak na túto hranicu zo strany nelegálnych migrantov pochádzajúcich z Bieloruska. Počas jedného roka od augusta 2021 do augusta 2022 zachytili príslušníci litovskej pohraničnej stráže 15 082 nelegálnych migrantov, ktorí sa snažili prekonať hranicu s Bieloruskom. Za uvedený rok sa spolu podarilo na bieloruských hraniciach s Lotyšskom, Litvou a Poľskom zachytiť spolu približne 67 000 nelegálnych migrantov snažiacich sa o prekročenie schengenskej hranice. Z toho Poľsku sa podarilo zachytiť 44 579 migrantov a Lotyšsko zabránilo vstupu 7257 nelegálnym migrantom. Podľa vyjadrení litovského ministerstva vnútra vykonávajú bieloruské úrady aktívne opatrenia pri prevádzaní migrantov na litovské územie. Okrem privedenia migrantov k štátnej hranici napomáhajú predstavitelia bieloruských ozbrojených zložiek aj k fyzickému narušeniu plota chrániaceho litovské územie pred nelegálnou migráciou.[[17]](#footnote-17) Tento plot bol dokončený v auguste 2022 v dĺžke 550 kilometrov a výške 4 metre. Náklady spojené s výstavbou plota predstavovali 150 miliónov eur a počas vrcholiacich prác pracovalo na jeho výstavbe viac ako 900 pracovníkov.[[18]](#footnote-18) Humanitárnu pomoc na zvládnutie migračnej krízy poslala do Litvy aj Slovenská republika. Zaslanie pomoci zabezpečovali Ministerstvo vnútra SR v spolupráci s Ministerstvom zahraničných vecí a európskych záležitostí SR. Slovenská republika poslala do Litvy kamión s humanitárnou pomocou. Pomoc je určená na núdzové ubytovanie a núdzové zásobovanie v hodnote viac ako 70 000 eur. Ústredie ekumenickej pastoračnej služby v Ozbrojených silách SR prispelo 1 500 kusmi hygienických balíčkov v hodnote 12 000 eur. Litva kvôli značnému nárastu nelegálnej migrácie požiadala prostredníctvom agentúry Frontex o posilnenie vonkajšej hranice Európskej únie. Slovenská republika na túto žiadosť zareagovala a na litovsko-bieloruskú hranicu vyslala štyroch  príslušníkov Policajného zboru  s vozidlom. Tí boli doplnení o ďalších dvoch policajtov od 10. augusta 2021.[[19]](#footnote-19) Ďalšiu pomoc Slovenská republika vyslala do Litvy 13. augusta  2021. Ministerstvo vnútra SR poslalo do Vilniusu zo svojich zásob skladacie postele s matracom, spacie vaky, karimatky, osvetľovacie súpravy, stany, skladacie stoličky a stoly v hodnote takmer 40 000 eur.[[20]](#footnote-20)

**Situácia na balkánskej migračnej trase**

Európska únia po vypuknutí vojny na Ukrajine prijala razantné kroky, ktoré boli nasmerované voči politike Ruskej federácie a jej predstaviteľom. Sankcie sa dotýkajú mnohých oblastí naprieč ekonomickým a spoločenským spektrom. K sankciám sa pripojili nielen krajiny Európskej únie, ale aj ostatné európske štáty s výnimkou Srbska. Srbský prezident Aleksandar Vučič verejne odmieta zaviesť sankcie voči Ruskej federácii. Prezentuje sa vyjadreniami, ktoré naznačujú, že Srbsko zavedie sankcie voči Ruskej federácii v okamihu, kedy nebudú ohrozené jeho najdôležitejšie štátne záujmy.[[21]](#footnote-21) V rámci svojho vystúpenia na konferencii Globsec 2022 sa vyjadril, že sa momentálne musia správať racionálne a pragmaticky, aj keď tieto slová nechce nikto počuť. Uviedol, že 77 % srbskej populácie je proti uvaleniu sankcií voči Ruskej federácii a navyše Srbsko malo vždy podporu Ruskej federácie a Čínskej ľudovej republiky v otázke teritoriálnej integrity Srbska. V prípade, že by sa v otázke sankcií správali inak, túto podporu by stratili.[[22]](#footnote-22) Svojou politikou sa Vučič snaží balansovať medzi záujmami Európskej únie, Ruskej federácie a Čínskej ľudovej republiky. Nepochybne všetky tieto subjekty sa snažia rozvinúť blízku spoluprácu so Srbskom, najmä z geopolitických dôvodov. Z uvedeného dôvodu existuje predpoklad vytvorenia podmienok ku presadzovaniu si vlastných záujmov uvedených subjektov v regióne ktorého je Srbsko súčasťou, najmä zo strany Ruskej federácie a Číny, spôsobom, ktorý by mohol mať za cieľ poškodenie ostatných subjektov v tomto konkurenčnom prostredí alebo zvýhodnenie postavenia jedného z uvedených globálnych hráčov.

Riziká politiky vedenej súčasnou vládnou garnitúrou v Srbsku pociťuje v súčasnosti celá Európa vrátane Slovenskej republiky. Európska únia dopláca na uvoľnený vízový režim Srbska s krajinami, ktorých obyvatelia využívajú priame spojenie s Belehradom za účelom svojho presunu na európsky kontinent. Po svojom príchode do Srbska následne migrujú smerom na severozápad a nelegálnym prekročením hraníc Európskej únie sa snažia pokračovať ďalej do Európy. Podľa chorvátskeho ministra vnútra Davora Božinovića tento rok boli prvýkrát zaznamenané príchody migrantov z krajín, ktoré nikdy predtým neboli spojené s migráciou na územie Chorvátska. Ide o občanov z krajín Burundi, India a Kuba.[[23]](#footnote-23) Medzi ďalšie krajiny, ktorých obyvatelia migrovali do EÚ vo zvýšenom počte oproti minulosti, patria Turecko a Tunis. Všetky tieto krajiny majú alebo donedávna mali so Srbskom dohodu o bezvízovom styku. Uvedená skutočnosť nie je v súlade s vízovou politikou EÚ. Po tlaku predstaviteľov EÚ v októbri 2022 Srbské veľvyslanectvo pri EÚ vyhlásilo zjednotenie srbskej vízovej politiky s vízovou politikou EÚ do konca roka 2022. Srbsku podľa vyjadrení niektorých európskych politikov hrozilo prerušenie bezvízového styku s EÚ kvôli jeho uvoľnenej vízovej politike s niektorými krajinami Blízkeho východu a Afriky. Podľa dokumentov vydaných českým predsedníctvom EÚ začiatkom októbra 2022 zaznamenali krajiny na severnom konci balkánskej migračnej trasy zvýšený počet žiadateľov o azyl práve z krajín, s ktorými má Srbsko uvoľnenú vízovú politiku. Napríklad Belgicko zaznamenalo zvýšený počet žiadateľov o azyl z Kuby a Burundi.[[24]](#footnote-24) Podľa štatistík slovinskej polície bolo od začiatku roka 2022 do septembra 2022 zaznamenaných 15 590 nelegálnych prechodov štátnej hranice. Krajiny s najväčším počtom obyvateľov snažiacich sa o nelegálny prechod štátnej hranice sú Afganistan, India, Burundi, Bangladéš, Pakistan, Irak, Turecko, Irán, Nepál a Kuba, pričom v predošlých rokoch sa v uvedených štatistikách občania Indie, Kuby a Burundi takmer vôbec nenachádzali.[[25]](#footnote-25)

**Obrázok č. 2: Nelegálne prechody slovinskej štátnej hranice**



Zdroj:https://www.policija.si/images/stories/Statistika/MejnaProblematika/IlegalneMigracije/2022/September2022.pdf

Zvýšená miera nelegálnej migrácie z krajín západného Balkánu spôsobila problémy štátom po celej dĺžke balkánskej migračnej trasy naprieč Európou. Na rozdiel od predchádzajúcich migračných vĺn nápor utečencov priamo na svojom území zažíva aj Slovenská republika. SR je v rámci balkánskej migračnej trasy tranzitnou krajinou, v ktorej nelegálni migranti nemajú záujem zostať. Česká republika a Rakúsko reagovali na zvýšený počet nelegálnych migrantov vo svojej krajine zavedením hraničných kontrol so Slovenskou republikou. Podľa vyjadrenia riaditeľa hraničnej a cudzineckej polície Róberta Guckého sú tieto opatrenia v rozpore s  Nariadením Európskeho parlamentu a Rady (EÚ) 2016/399 z 9. marca 2016, ktorým sa ustanovuje kódex Únie o pravidlách upravujúcich pohyb osôb cez hranice (Kódex schengenských hraníc). Dôvodom je skutočnosť, že zavedenie hraničných kontrol vnútri schengenského priestoru by malo byť *„ultima ratio“* pri výkone ochrany vnútorných hraníc štátov schengenského priestoru. Riaditeľ hraničnej a cudzineckej polície sa ďalej vyjadril, že na území SR bolo od začiatku roku evidovaných 5 400 nelegálnych migrantov.[[26]](#footnote-26) Podľa štatistík Polície Českej republiky bolo počas zavedenia kontrol na hraniciach so SR pri nelegálnej migrácii v období od 29. septembra 2022 do 31. októbra 2022 zaznamenaných 6 549 osôb, pričom bolo zadržaných aj 82 prevádzačov.[[27]](#footnote-27) Na porovnanie v rovnakom období bolo na území SR zachytených 2675 nelegálnych migrantov a celkový počet zachytených prevádzačov na území SR bol 45 osôb.

V rámci aktívnych opatrení Ministerstvo vnútra SR prostredníctvom Policajného zboru už niekoľko mesiacov aktívne reaguje na zvýšenú nelegálnu migráciu. Od zavedenia hraničných kontrol Českou republikou a Rakúskom sa hliadková činnosť na území Slovenskej republiky zintenzívnila. Policajný zbor rovnako každodenne spolupracuje s políciou Maďarskej republiky, a to aj spoločnými zmiešanými hliadkami priamo na území Maďarska. Zvýšená pozornosť sa venuje železničnej stanici Kúty.[[28]](#footnote-28) Vláda SR na rokovaní 2. novembra 2022 schválila vyčlenenie 100 vojakov na plnenie úloh Policajného zboru pri boji proti nelegálnej migrácii.[[29]](#footnote-29) V októbri 2022 bolo vyslaných 40 príslušníkov policajného zboru na plnenie úloh na maďarsko-srbskej hranici.[[30]](#footnote-30) V rámci pomoci zvládania situácie s nelegálnymi migrantmi, ktorí uviazli na území SR bolo vytvorené stanové mestečko v Kútoch. Na chode tohto zariadenia sa spolupodieľa niekoľko zložiek ministerstva vnútra. Konkrétne Sekcia krízového riadenia, Migračný úrad a Policajný zbor. Na zabezpečovaní základných potrieb pre migrantov sa spolupodieľa aj mimovládny sektor.[[31]](#footnote-31)

**Záver**

Nelegálna migrácia ako fenomén predstavuje aktuálnu výzvu pre bezpečnostné systémy všetkých krajín sveta. Túto skutočnosť si dobre uvedomujú aj lídri krajín, ktorí sú schopní využiť nelegálnu migráciu ako nástroj boja pri hybridnom konflikte. Hybridné faktory, ktoré spôsobuje nelegálna migrácia, boli spomenuté v texte. Zo všetkých je však najvýraznejší ekonomický dosah nelegálnej migrácie. Postihnuté krajiny musia investovať signifikantné finančné prostriedky na zabránenie nelegálnej migrácii. Tieto financie sa používajú na zabezpečovanie personálnych a materiálnych kapacít, ako aj na budovanie infraštruktúry, najmä na hraniciach. Financie určené na tieto opatrenia sa čerpajú zo štátneho rozpočtu. Vzhľadom na túto skutočnosť následne môžu chýbať pri projektoch, ktoré súvisia so zabezpečovaním potrieb domáceho obyvateľstva.

Môžeme konštatovať, že nelegálna migrácia v európskom priestore nemá ustupujúcu tendenciu a je výzvou pre všetky krajiny nielen v schengenskom priestore, aby sa s týmto javom vysporiadali spoločným postupom. Na dosiahnutie spoločného konsenzu bude nevyhnutná zhoda naprieč všetkými krajinami Európskej únie v úzkej spolupráci s okolitými štátmi, ktorých sa tento problém dotýka, konkrétne s krajinami západného Balkánu.

**Literatúra**

*Belarus border crisis: How are migrants getting there?* [online]. [cit. 5. novembra 2022] Dostupné na internete: [Belarus border crisis: How are migrants getting there? - BBC News](https://www.bbc.com/news/59233244).

*Božinović za HTV: Optimisti smo oko dovršetka procesa ulaska u Schengen*. [online]. [cit. 6. novembra 2022]. Dostupné na internete: <https://vlada.gov.hr/vijesti/bozinovic-za-htv-optimisti-smo-oko-dovrsetka-procesa-ulaska-u-schengen/36212>.

*Ďalšia pomoc pre Litvu na zmiernenie migračnej krízy*. [online]. [cit. 6. novembra 2022]. Dostupné na internete: <https://www.minv.sk/?tlacove-spravy-6&sprava=dalsia-pomoc-pre-litvu-na-zmiernenie-migracnej-krizy>

[EURACTIV.com with AFP](https://www.euractiv.com/content_providers/euractiv-com-with-afp/). *Poles protest against migrant pushbacks*. [online]. [cit. 5. novembra 2022]. Dostupné na internete: <https://www.euractiv.com/section/justice-home-affairs/news/poles-protest-against-migrant-pushbacks/>

[EURACTIV.com with Reuters](https://www.euractiv.com/content_providers/euractiv-com-with-reuters/). *Polish wall at Belarus border ready – but not necessarily a deterrent to migrants.* [online]. [cit. 5. novembra 2022]. Dostupné na internete: <https://www.euractiv.com/section/justice-home-affairs/news/polish-wall-at-belarus-border-ready-but-not-necessarily-a-deterrent-to-migrants/>

European Western Balkans. *Vučić at GLOBSEC: Serbs have nothing against Ukrainians, but they remember 1999.* [online]. [cit. 6. novembra 2022]. Dostupné na internete: <https://europeanwesternbalkans.com/2022/06/02/vucic-at-globsec-serbs-have-nothing-against-ukrainians-but-they-remember-1999/>

*Final segments of the physical barrier completed on Lithuania-Belarus border*. [online]. [cit. 6. novembra 2022]. Dostupné na internete: <https://lrv.lt/en/news/final-segments-of-the-physical-barrier-completed-on-lithuania-belarus-border>

*Chránime Schengen: Policajný zbor vyslal na maďarsko-srbskú hranicu 40 policajtov.*  [online]. [cit. 7. novembra 2022]. Dostupné na internete: <https://www.minv.sk/?tlacove-spravy&sprava=chranime-schengen-policajny-zbor-vyslal-na-madarsko-srbsku-hranicu-40-policajtov>

*ILEGALNE MIGRACIJE NA OBMOČJU REPUBLIKE SLOVENIJE*. [online]. [cit. 7. novembra 2022] Dostupné  na internete: <https://www.policija.si/images/stories/Statistika/MejnaProblematika/IlegalneMigracije/2022/September2022.pdf>

[IŽAK, Štefan](https://www.proquest.com/indexinglinkhandler/sng/author/I$x017eak,+$x0160tefan/$N;jsessionid=6356FCE6BDCF03BCA23F0272AF352B8D.i-0aeb4a20813d7c478)., 2019. (*Ab)using the topic of migration by pro-kremlin propaganda: case study of Slovakia.* [Journal of Comparative Politics](https://www.proquest.com/pubidlinkhandler/sng/pubtitle/Journal+of+Comparative+Politics/$N/426376/OpenView/2172097477/$B/F0DC05EF850742BAPQ/1;jsessionid=6356FCE6BDCF03BCA23F0272AF352B8D.i-0aeb4a20813d7c478); Ljubljana[Vol. 12, Iss. 1,](https://www.proquest.com/indexingvolumeissuelinkhandler/426376/Journal+of+Comparative+Politics/02019Y01Y01$23Jan+2019$3b++Vol.+12+$281$29/12/1;jsessionid=6356FCE6BDCF03BCA23F0272AF352B8D.i-0aeb4a20813d7c478" \o "Click to search for more items from this issue) (Jan 2019). s. 53-70. [online]. [cit. 5. novembra 2022]. Dostupné na internete: <https://www.proquest.com/openview/e38591f8d64e2ee5a8f035d60b379d8e/1?pq-origsite=gscholar&cbl=426376>

*Lithuania Turned Away 15,000 Illegal Migrants Who Attempted to Enter From Belarus Since August 2021.*

[online]. [cit. 6. novembra 2022]. Dostupné na internete: <https://www.schengenvisainfo.com/news/lithuania-turned-away-15000-illegal-migrants-who-attempted-to-enter-from-belarus-since-august-2021/>

Medzinárodná organizácia pre migráciu. [online]. [cit. 31. októbra 2022]. Dostupné na internete: [Migrácia vo svete - Medzinárodná organizácia pre migráciu (IOM) Slovensko](https://www.iom.sk/sk/migracia/migracia-vo-svete.html)

*Migranti zdržiavajúci sa na území našej krajiny sa budú môcť uchýliť do stanového mestečka v Kútoch.* [online]. [cit. 7. novembra 2022]. Dostupné na internete: <https://www.minv.sk/?tlacove-spravy&sprava=migranti-zdrziavajuci-sa-na-uzemi-nasej-krajiny-sa-budu-moct-uchylit-do-stanoveho-mestecka-v-kutoch>

Národný bezpečnostný úrad. [online]. [cit. 31. októbra 2022]. Dostupné na internete: <https://www.nbu.gov.sk/urad/o-urade/hybridne-hrozby-a-dezinformacie/hybridne-hrozby/index.html>

Národný bezpečnostný úrad. [online]. [cit. 31. októbra 2022]. Dostupné na internete: <https://www.nbu.gov.sk/nastroje-hybridnych-aktivit/index.html>

*Podcast ZVNÚTRA O VNÚTRE na aktuálnu tému nelegálnej migrácie s riaditeľom hraničnej a cudzineckej polície Robertom Guckým*. [online]. [cit. 7. novembra 2022]. Dostupné na internete: <https://www.minv.sk/?tlacove-spravy&sprava=podcast-zvnutra-o-vnutre-na-aktualnu-temu-nelegalnej-migracie-s-riaditelom-hranicnej-a-cudzineckej-policie-robertom-guckym>

*POĽSKO-BIELORUSKÁ HRANICA: Migranti, Lukašenko, stupňujúca sa situácia.* [online]. [cit. 7. novembra 2022]. Dostupné na internete: <https://www.teraz.sk/zahranicie/vyberova-chronologia-udalosti-na-po/599378-clanok.html>

P*rieskum agentúry Focus pre Nadáciu Milana Šimečku z apríla 2020* [online]. [cit. 4.novembra 2022]. Dostupné na internete: <https://fjuzn.sk/cudzinci-zijuci-na-slovensku-do-akej-miery-sa-od-nich-distancujeme/>

*Reštriktívne opatrenia EÚ voči Bielorusku*. [online]. [cit. 4. novembra 2022]. Dostupné na internete: <https://www.consilium.europa.eu/sk/policies/sanctions/restrictive-measures-against-belarus/>

SAS Adriana, 2021. *Number of attempts to illegally cross the Polish-Belarusian border in Poland from October 2021 to October 2022.* [online]. [cit. 5. novembra 2022]. Dostupné na interete: <https://www.statista.com/statistics/1271292/poland-attempts-of-illegal-crossing-of-the-polish-belarusian-border/>

*Serbia to Introduce Visas for More Third Countries Following Surge of Illegal Migrants & EU Pressure.* [online]. [cit. 7. novembra 2022]. Dostupné na internete: <https://www.schengenvisainfo.com/news/serbia-to-introduce-visas-for-more-third-countries-following-surge-of-illegal-migrants-eu-pressure/>

*Slovensko posiela humanitárnu pomoc do Litvy*. [online]. [cit. 6. novembra 2022]. Dostupné na internete: <https://www.minv.sk/?tlacove-spravy-6&sprava=slovensko-posiela-humanitarnu-pomoc-do-litvy>

Szczepańska, Ewelina, 2021. *Nielegalne przekroczenia granicy z Białorusią w 2021 r.* [online]. [cit. 5. novembra 2022] Dostupné na internete: <https://strazgraniczna.pl/pl/aktualnosci/9689,Nielegalne-przekroczenia-granicy-z-Bialorusia-w-2021-r.html>

Szczepańska Ewelina. *Kuźnica. Komendant Główny SG: Otrzymujemy narzędzie, które pomoże nam strzec granicy Ojczyzny*. [online]. [cit. 5. novembra 2022]. Dostupné na internete: <https://www.strazgraniczna.pl/pl/aktualnosci/10323,Kuznica-Komendant-Glowny-SG-Otrzymujemy-narzedzie-ktore-pomoze-nam-strzec-granic.html>

TARNU L., 2015. *Threats and risks generated by illegal migration flows and their control*. Scientific Bulletin Vol.XX, No2, 2015. [online]. [cit. 4. novembra 2022]. Dostupné na internete: <https://www.researchgate.net/publication/296692953_Threats_and_Risks_Generated_by_Illegal_Migration_Flows_and_Their_Control>

TAYLOR, Alice. *Serbian president remains firmly against EU’s Russian sanctions*. [online].  [cit. 6. novembra 2022]. Dostupné na internete: <https://www.euractiv.com/section/all/short_news/serbian-president-remains-firmly-against-eus-russian-sanctions/>

Twitter Policie ČR. [online]. [cit. 7. novembra 2022] Dostupné na internete: <https://twitter.com/PolicieCZ>

*V boji proti nelegálnej migrácii pomôžu Policajnému zboru Ozbrojené sily SR*. [online]. [cit. 7. novembra 2022]. Dostupné na internete: <https://www.minv.sk/?tlacove-spravy&sprava=v-boji-proti-nelegalnej-migracii-pomozu-policajnemu-zboru-ozbrojene-sily-sr>

*V súvislosti s nelegálnou migráciou na slovensko-českom pohraničí pokračujeme v aktivitách aj v spolupráci s mimovládnym sektorom*. [online]. [cit.7. novembra 2022]. Dostupné na internete: <https://www.minv.sk/?tlacove-spravy&sprava=v-suvislosti-s-nelegalnou-migraciou-na-slovensko-ceskom-pohranici-pokracujeme-v-aktivitach-aj-v-spolupraci-s-mimovladnym-sektorom>

**Keywords:** hybrid threats, irregular migration, borders, organised crime

**Summary**

Presently, the phenomenon of irregular migration poses a significant security challenge for every country. Leaders of the countries involved in the abuse of irregular migration for hybrid activities are aware of this fact as well. Among the specific hybrid effects that irregular migration has, the economic factor is the most prominent one. Countries affected by irregular migration are forced to invest significant amounts of money to tackle this malign activity effectively. This money is mostly invested in securing personnel and material capacities, as well as in building of the border infrastructure. Given that government funds have to be allocated to these efforts, irregular migration effectively siphons funds that could have been used in other public projects. Currently, it can be stated that the trend of irregular migration in Europe is steadily increasing. It is up to all countries, not only in the Schengen area, to solve this problem with common effort. There is a need for compliance between all member states of the European Union in tight co-operation with Western Balkans countries to reach a consensus on this topic.

*Mgr. Juraj Klátik*

*externý doktorand*

*Katedra kriminálnej polície*

*Akadémia Policajného zboru v Bratislave*

*e-mail: juraj.klatik@akademiapz.sk*

Recenzenti: prof. Ing. Jozef Stieranka, PhD., doc. JUDr. Robert Odler, PhD.

1. Národný bezpečnostný úrad. [online]. [cit. 31. októbra 2022]. Dostupné na internete: <https://www.nbu.gov.sk/urad/o-urade/hybridne-hrozby-a-dezinformacie/hybridne-hrozby/index.html>. [↑](#footnote-ref-1)
2. Národný bezpečnostný úrad [online]. [cit. 31. októbra 2022]. Dostupné na internete: <https://www.nbu.gov.sk/nastroje-hybridnych-aktivit/index.html>. [↑](#footnote-ref-2)
3. Medzinárodná organizácia pre migráciu [online]. [cit. 31. októbra 2022]. Dostupné na internete: [Migrácia vo svete - Medzinárodná organizácia pre migráciu (IOM) Slovensko](https://www.iom.sk/sk/migracia/migracia-vo-svete.html). [↑](#footnote-ref-3)
4. TARNU L., 2015. *Threats and risks generated by illegal migration flows and their control. Scientific Bulletin Vol.XX, No2, 2015*. [online]. [cit. 4.novembra 2022]. Dostupné na internete: <https://www.researchgate.net/publication/296692953_Threats_and_Risks_Generated_by_Illegal_Migration_Flows_and_Their_Control> [↑](#footnote-ref-4)
5. TARNU L., 2015. *Threats and risks generated by illegal migration flows and their control*. Scientific Bulletin Vol.XX, No2, 2015 [online]. [cit. 4.novembra 2022]. Dostupné na internete: <https://www.researchgate.net/publication/296692953_Threats_and_Risks_Generated_by_Illegal_Migration_Flows_and_Their_Control> [↑](#footnote-ref-5)
6. [IŽAK, Š.](https://www.proquest.com/indexinglinkhandler/sng/author/I$x017eak,+$x0160tefan/$N;jsessionid=6356FCE6BDCF03BCA23F0272AF352B8D.i-0aeb4a20813d7c478" \o "Click to search for more items by this author), 2019. *(Ab)using the topic of migration by pro-kremlin propaganda: case study of Slovakia.* [*Journal of Comparative Politics*](https://www.proquest.com/pubidlinkhandler/sng/pubtitle/Journal+of+Comparative+Politics/$N/426376/OpenView/2172097477/$B/F0DC05EF850742BAPQ/1;jsessionid=6356FCE6BDCF03BCA23F0272AF352B8D.i-0aeb4a20813d7c478); [online]. [cit. 4.novembra 2022], s. 53-70. Dostupné na internete: <https://www.proquest.com/openview/e38591f8d64e2ee5a8f035d60b379d8e/1?pq-origsite=gscholar&cbl=426376> [↑](#footnote-ref-6)
7. Prieskum agentúry Focus pre Nadáciu Milana Šimečku z apríla 2020 [online]. [cit.4.novembra 2022]. Dostupné na internete: <https://fjuzn.sk/cudzinci-zijuci-na-slovensku-do-akej-miery-sa-od-nich-distancujeme/> [↑](#footnote-ref-7)
8. Reštriktívne opatrenia EÚ voči Bielorusku. [online]. [cit. 4.novembra 2022]. Dostupné na internete: <https://www.consilium.europa.eu/sk/policies/sanctions/restrictive-measures-against-belarus/> [↑](#footnote-ref-8)
9. POĽSKO-BIELORUSKÁ HRANICA: Migranti, Lukašenko, stupňujúca sa situácia. [online]. [cit. 5.novembra 2022]. Dostupné na internete: <https://www.teraz.sk/zahranicie/vyberova-chronologia-udalosti-na-po/599378-clanok.html> [↑](#footnote-ref-9)
10. Belarus border crisis: How are migrants getting there? [online]. [cit. 5.novembra 2022]. Dostupné na internete: [Belarus border crisis: How are migrants getting there? - BBC News](https://www.bbc.com/news/59233244) [↑](#footnote-ref-10)
11. Szczepańska, E., 2021. *Nielegalne przekroczenia granicy z Białorusią w 2021 r*. [online]. [cit. 5.novembra 2022] Dostupné na internete: <https://strazgraniczna.pl/pl/aktualnosci/9689,Nielegalne-przekroczenia-granicy-z-Bialorusia-w-2021-r.html> [↑](#footnote-ref-11)
12. Szczepańska E., 2021. *Kuźnica. Komendant Główny SG: Otrzymujemy narzędzie, które pomoże nam strzec granicy Ojczyzny*.  [online]. [cit.5.novembra 2022] Dostupné na internete: <https://www.strazgraniczna.pl/pl/aktualnosci/10323,Kuznica-Komendant-Glowny-SG-Otrzymujemy-narzedzie-ktore-pomoze-nam-strzec-granic.html> [↑](#footnote-ref-12)
13. [EURACTIV.com with AFP](https://www.euractiv.com/content_providers/euractiv-com-with-afp/). *Poles protest against migrant pushbacks*. [online]. [cit.5.novembra 2022]. Dostupné na internete: <https://www.euractiv.com/section/justice-home-affairs/news/poles-protest-against-migrant-pushbacks/> [↑](#footnote-ref-13)
14. SAS Adriana, 2022. *Number of attempts to illegally cross the Polish-Belarusian border in Poland from October 2021 to October 2022* [online]. [cit.5.novembra 2022] Dostupné na internete: <https://www.statista.com/statistics/1271292/poland-attempts-of-illegal-crossing-of-the-polish-belarusian-border/> [↑](#footnote-ref-14)
15. [EURACTIV.com with Reuters](https://www.euractiv.com/content_providers/euractiv-com-with-reuters/). *Polish wall at Belarus border ready – but not necessarily a deterrent to migrants.* [online]. [cit.5.novembra 2022]. Dostupné na internete: <https://www.euractiv.com/section/justice-home-affairs/news/polish-wall-at-belarus-border-ready-but-not-necessarily-a-deterrent-to-migrants/>. [↑](#footnote-ref-15)
16. *Final segments of the physical barrier completed on Lithuania-Belarus border*. [online]. [cit.6.novembra 2022]. Dostupné na internete: <https://lrv.lt/en/news/final-segments-of-the-physical-barrier-completed-on-lithuania-belarus-border> [↑](#footnote-ref-16)
17. *Lithuania Turned Away 15,000 Illegal Migrants Who Attempted to Enter From Belarus Since August 2021.*

    [online]. [cit.6.novembra 2022]. Dostupné na internete: <https://www.schengenvisainfo.com/news/lithuania-turned-away-15000-illegal-migrants-who-attempted-to-enter-from-belarus-since-august-2021/> [↑](#footnote-ref-17)
18. *Final segments of the physical barrier completed on Lithuania-Belarus border.* [online]. [cit.6.novembra 2022]. Dostupné na internete: <https://lrv.lt/en/news/final-segments-of-the-physical-barrier-completed-on-lithuania-belarus-border> [↑](#footnote-ref-18)
19. *Slovensko posiela humanitárnu pomoc do Litvy*. [online]. [cit.6.novembra 2022]. Dostupné na internete: <https://www.minv.sk/?tlacove-spravy-6&sprava=slovensko-posiela-humanitarnu-pomoc-do-litvy> [↑](#footnote-ref-19)
20. *Ďalšia pomoc pre Litvu na zmiernenie migračnej krízy*. [online]. [cit.6.novembra 2022]. Dostupné na internete: <https://www.minv.sk/?tlacove-spravy-6&sprava=dalsia-pomoc-pre-litvu-na-zmiernenie-migracnej-krizy> [↑](#footnote-ref-20)
21. Taylor Alice. *Serbian president remains firmly against EU’s Russian sanctions*. [online]. [cit.6.novembra 2022]. Dostupné na internete: <https://www.euractiv.com/section/all/short_news/serbian-president-remains-firmly-against-eus-russian-sanctions/>. [↑](#footnote-ref-21)
22. European Western Balkans. *Vučić at GLOBSEC: Serbs have nothing against Ukrainians, but they remember 1999.* [online]. [cit.6.novembra 2022]. Dostupné na internete: <https://europeanwesternbalkans.com/2022/06/02/vucic-at-globsec-serbs-have-nothing-against-ukrainians-but-they-remember-1999/>. [↑](#footnote-ref-22)
23. Božinović za HTV. *Optimisti smo oko dovršetka procesa ulaska u Schengen*. [online]. [cit.6.novembra 2022]. Dostupné na internete: <https://vlada.gov.hr/vijesti/bozinovic-za-htv-optimisti-smo-oko-dovrsetka-procesa-ulaska-u-schengen/36212> . [↑](#footnote-ref-23)
24. *Serbia to Introduce Visas for More Third Countries Following Surge of Illegal Migrants & EU Pressure*. [online]. [cit.7. novembra 2022]. Dostupné na internete: <https://www.schengenvisainfo.com/news/serbia-to-introduce-visas-for-more-third-countries-following-surge-of-illegal-migrants-eu-pressure/>. [↑](#footnote-ref-24)
25. ILEGALNE MIGRACIJE NA OBMOČJU REPUBLIKE SLOVENIJE. [online]. [cit.7.novembra 2022]. Dostupné na internete: <https://www.policija.si/images/stories/Statistika/MejnaProblematika/IlegalneMigracije/2022/September2022.pdf> [↑](#footnote-ref-25)
26. *Podcast ZVNÚTRA O VNÚTRE na aktuálnu tému nelegálnej migrácie s riaditeľom hraničnej a cudzineckej polície Robertom Guckým*. [online]. [cit.7.novembra 2022]. Dostupné na internete: <https://www.minv.sk/?tlacove-spravy&sprava=podcast-zvnutra-o-vnutre-na-aktualnu-temu-nelegalnej-migracie-s-riaditelom-hranicnej-a-cudzineckej-policie-robertom-guckym> [↑](#footnote-ref-26)
27. Twitter Policie ČR. [online]. [cit.7.novembra 2022]. Dostupné na internete: <https://twitter.com/PolicieCZ> [↑](#footnote-ref-27)
28. *Migranti zdržiavajúci sa na území našej krajiny sa budú môcť uchýliť do stanového mestečka v Kútoch*. [online]. [cit. 6. novembra 2022]. Dostupné na internete: <https://www.minv.sk/?tlacove-spravy&sprava=migranti-zdrziavajuci-sa-na-uzemi-nasej-krajiny-sa-budu-moct-uchylit-do-stanoveho-mestecka-v-kutoch>. [↑](#footnote-ref-28)
29. *V boji proti nelegálnej migrácii pomôžu Policajnému zboru Ozbrojené sily SR*. [online]. [cit. 7. novembra 2022]. Dostupné na internete: <https://www.minv.sk/?tlacove-spravy&sprava=v-boji-proti-nelegalnej-migracii-pomozu-policajnemu-zboru-ozbrojene-sily-sr>. [↑](#footnote-ref-29)
30. *Chránime Schengen: Policajný zbor vyslal na maďarsko-srbskú hranicu 40 policajtov.*  [online]. [cit. 7. novembra 2022]. Dostupné na internete: <https://www.minv.sk/?tlacove-spravy&sprava=chranime-schengen-policajny-zbor-vyslal-na-madarsko-srbsku-hranicu-40-policajtov>. [↑](#footnote-ref-30)
31. *V súvislosti s nelegálnou migráciou na slovensko-českom pohraničí pokračujeme v aktivitách aj v spolupráci s mimovládnym sektorom.* [online]. [cit. 7. novembra 2022]. Dostupné na internete: <https://www.minv.sk/?tlacove-spravy&sprava=v-suvislosti-s-nelegalnou-migraciou-na-slovensko-ceskom-pohranici-pokracujeme-v-aktivitach-aj-v-spolupraci-s-mimovladnym-sektorom> [↑](#footnote-ref-31)