Ondrej Blažek

**Informácie z činnosti Rady vysokých škôl Slovenskej republiky**

**od júna 2023 do septembra 2023**

**Úvod**

Od 1. júna 2023 začalo nové štvorročné funkčné obdobie Rady vysokých škôl Slovenskej republiky, ktorá je orgánom reprezentácie vysokých škôl v zmysle zákona o vysokých školách.[[1]](#footnote-1) Rada vysokých škôl Slovenskej republiky *(ďalej len „RVŠ“)* je najvyšším orgánom samosprávy vysokých škôl a je tvorená zástupcami vysokých škôl, ktorí sú zvolení akademickými senátmi vysokých škôl a kolektívnymi orgánmi fakúlt určených v štatúte príslušných vysokých škôl. Zástupcu z Akadémie Policajného zboru v Bratislave volil Akademický senát Akadémie Policajného zboru v Bratislave, dňa 30. mája 2023.[[2]](#footnote-2)

1. **Informácia z rokovania predsedníctva RVŠ SR dňa 7. júna 2023**

Dňa 7. júna sa na pôde Technickej univerzity v Košiciach zišlo predsedníctvo Rady vysokých škôl Slovenskej republiky (*ďalej len „P RVŠ SR“*). Na zasadnutí pripravovalo P RVŠ SR návrhy programu plenárneho zasadnutia RVŠ SR a zároveň P RVŠ SR aj pripravovalo návrhy uznesení k jednotlivým bodom programu, ktoré boli následne prediskutované v rámci programu plenárneho zasadnutia RVŠ SR.

Po úvodnom otvorení zasadnutia pred P RVŠ SR došlo ku koncipovaniu návrhov P RVŠ SR na nominovanie členov z RVŠ do návrhovej komisie a do volebnej a mandátovej komisie pre funkčné obdobie RVŠ SR od 1. júna 2023 do 31. mája 2027. P RVŠ SR nominovalo do voľby predsedu RVŠ SR jediného kandidáta: *doc. RNDr. Martina Putalu, PhD.*, z Univerzity Komenského v Bratislave. Za podpredsedov RVŠ SR boli v rámci zasadnutia P RVŠ SR nominovaní: *doc. RNDr. Roman Soták PhD.* (*Univerzita Pavla Jozefa Šafárika*) a *Ing. Lukáš Šoltés, PhD.* (*Slovenská technická univerzita*).

P RVŠ SR v rámci diskusie poukázalo na potrebu nadviazania užšej spolupráce a aktívnej komunikácie členov RVŠ SR s **Výskumnou a inovačnou autoritou** (*ďalej len „VAIA“*). Mimo navrhovaného programu zasadnutia, P RVŠ SR navrhlo doplniť do programu zámer RVŠ SR riešiť propagáciu (*public relations – vzťahy s verejnosťou*) RVŠ SR. Účelom má byť zvýšenie povedomia a vážnosti RVŠ SR aj v očiach verejnosti. V otázke propagácie RVŠ SR sa P RVŠ SR uznieslo na tvorbe budúcej **koncepcie mediálnej stratégie RVŠ SR**, ktorú by mala pripravovať *ad hoc* zriadená komisia RVŠ SR.

Ďalšou časťou zasadnutia P RVŠ SR bola príprava a schválenie uznesenia v súvislosti so schvaľovaním **správy o činnosti odstupujúcej Rady vysokých škôl Slovenskej republiky za funkčné obdobie 6/2019 – 5/2023.** P RVŠ SR konštatovalo, že RVŠ SR vykonávala v období od júna 2019 do mája 2023 aktivity, ktoré možno rozdeliť do šiestich základných oblastí:

1. Vyjadrenia k dotáciám pre verejné vysoké školy a metodika ich rozdelenia.

2. Vyjadrenia k legislatíve.

3. Vyjadrenia k záverom decíznej sféry vo vzdelávaní a vo vede.

4. Zastúpenie v rôznych orgánoch a komisiách.

5. Reprezentačné povinnosti predsedu a podpredsedov.

6. Vyhlásenia a vyjadrenia pre médiá.

V rámci vyjadrení RVŠ SR k dotáciám pre verejné vysoké školy a k metodike ich rozdelenia koncipovala RVŠ SR vždy v decembri kalendárneho roka vyjadrenie k navrhovanej metodike delenia dotácií na verejné vysoké školy zo štátneho rozpočtu a k metodike pri výkonoch za tvorivú činnosť.[[3]](#footnote-3)

V rámci oblasti vyjadrení k legislatíve sa RVŠ SR vyjadrovala predovšetkým k návrhom všeobecne záväzných právnych predpisov a k návrhom ďalších legislatívnych materiálov. Za najvýznamnejšie možno považovať predovšetkým pripomienky, ktoré RVŠ SR vzniesla v rámci medzirezortného pripomienkového konania k návrhu vyhlášky Ministerstva školstva, vedy, výskumu a športu Slovenskej republiky o centrálnom registri evidencie publikačnej činnosti (*ďalej len „CREPČ“*) a centrálnom registri evidencie umeleckej činnosti.[[4]](#footnote-4) RVŠ SR navrhovala aby došlo ku konverzii záznamov v CREPČ podľa dovtedy platnej vyhlášky priradením kategorizácie podľa novej vyhlášky[[5]](#footnote-5), nakoľko bez tohto by došlo k vzniku nekompatibilných záznamov podľa verzií CREPČ, čo komplikuje kvalifikačný postup autorov. Táto požiadavka RVŠ SR však nebola akceptovaná.[[6]](#footnote-6)

V rámci ďalšej činnosti RVŠ SR za obdobie 6/2019 – 5/2023 možno podotknúť, že došlo k trojnásobnému nárastu počtu zasadnutí RVŠ SR, a to najmä z dôvodu tretej oblasti činnosti, ktorou sú vyjadrenia k zámerom decíznej sféry vo vzdelávaní a vede, kam spadala činnosť RVŠ SR pri príprave novely zákona o vysokých školách, kde RVŠ SR odmietla návrh novely zákona o vysokých školách ako celku z dôvodu návrhu oklieštenia akademickej samosprávy.

V rámci štvrtej oblasti činnosti sa hodnotilo zastúpenie členov RVŠ SR v rôznych orgánoch a komisiách v rokoch 2019 až 2023, predovšetkým v:

* Akreditačnej komisii Slovenskej republiky;
* Slovenskej rektorskej konferencii;
* Študentskej rade vysokých škôl;
* Klube dekanov;
* Vedeckej rade Slovenskej akadémie vied;
* Komisiách RVŠ SR (*Komisia pre vedu, techniku a umenie; Komisia pre výchovu a vzdelávanie; Komisia pre rozvoj a financovanie; Legislatívna komisia*).

Zástupcovia RVŠ SR pôsobili v rokoch 2019 až 2023 v nasledujúcich radách a komisiách:

* Rada vlády Slovenskej republiky pre vedu, techniku a inovácie;
* Komisia pre posudzovanie návrhov na udelenie Ceny za vedu a techniku;
* Monitorovací výbor pre Operačný program integrovaná infraštruktúra;
* Pracovná skupina pre vypracovanie programu informatizácie školstva 2030;
* Rada ministra na podporu štúdia študentov so špecifickými potrebami;
* Predsedníctvo Agentúry na podporu výskumu a vývoja (*ďalej len „APVV“*);
* Expertná skupina pre novelizáciu zákona o vysokých školách;
* Výkonná rada Akreditačnej agentúry pre vysoké školstvo;
* Pracovná skupina pre medzinárodnú spoluprácu a výskumné infraštruktúry;
* Správna rada Slovenskej akademickej asociácie pre medzinárodnú spoluprácu (*ďalej len „SAAIC“*);
* Pracovná skupina pre mapovanie uplatnenia absolventov stredných a vysokých škôl;
* Pracovná skupina pre aktualizáciu číselníka odborov vedy a techniky;
* Pracovná skupina pre Stratégiu internacionalizácie vysokých škôl;
* Pracovná skupina Rady k analýze vývoja financovania vysokých škôl;
* Pracovná skupina pre kontrolu výpočtu excelentných pracovísk;
* Pracovná skupina pre kalibráciu výsledkov VER 2022;
* Pracovná skupina pre tvorbu Národného etického kódexu a Národnej etickej komisie pre výskumnú integritu;
* Monitorovací výbor Operačného programu Slovensko – PO1;

Medzi ďalšiu významnú činnosť RVŠ SR za obdobie 6/2019 – 5/2023 patrilo:

* Komisia pre vedu, techniku a umenie navrhovala členov do odborových rád APVV;
* Každoročne sa navrhovali vedci na Cenu za vedu a techniku, ktorú udeľuje Ministerstvo školstva, vedy, výskumu a športu Slovenskej republiky.

P RVŠ SR následne pristúpilo ku kontrole uznesení z posledných zasadnutí RVŠ SR, z hľadiska toho, či došlo k ich úplnému naplneniu, čiastočnému plneniu, či ich plnenie prebieha alebo nedošlo k ich plneniu. Ďalším bodom programu rokovania P RVŠ SR bola diskusia a príprava uznesenia k návrhu **smernice o merateľných ukazovateľoch výkonnostných zmlúv verejných vysokých škôl na obdobie 2024-2026**, kde zástupcovia viacerých vysokých škôl poukázali na viaceré problémy, ktoré by vznikli schválením smernice o merateľných ukazovateľoch výkonnostných zmlúv verejných vysokých škôl. Tieto pripomienky pretavili do návrhu uznesenia na plenárne zasadnutie RVŠ SR. Záverečnou široko diskutovanou problematikou bol **dlhodobý zámer Ministerstva školstva, vedy, výskumu a športu Slovenskej republiky pre oblasť vysokých škôl na roky 2023 – 2028**. V rámci diskusie boli členovia P RVŠ SR informovaní členkou pracovnej skupiny pre tvorbu národného etického kódexu a národnej etickej komisie pre výskumnú integritu, že národný etický kódex bude pravdepodobne skompletizovaný do konca júna 2023 a na medzirezortné pripomienkové konanie má byť predložený približne v septembri 2023.[[7]](#footnote-7)

1. **Informácia z plenárneho zasadnutia RVŠ SR dňa 8. júna 2023**

Plenárne zasadnutie novozvolenej RVŠ SR sa konalo dňa 8. júna 2023 na pôde Technickej univerzity v Košiciach, v Aule Maxima na ulici Letná 9, od 10:00 do 14:00. Na plenárnom zasadnutí RVŠ SR sa uskutočnilo tajné hlasovanie k zvoleniu predsedu a podpredsedov RVŠ SR. Za predsedu RVŠ SR bol zvolený *doc. RNDr. Martin Putala, PhD.,*  a za podpredsedov RVŠ SR boli zvolení *doc. RNDr. Roman Soták PhD.*, a *Ing. Lukáš Šoltés, PhD.*, podľa návrhu predsedníctva z predchádzajúceho dňa.

Nasledovali voľby do Komisií RVŠ SR, kde:

- do Rady pre vedu, techniku a umenie pri RVŠ SR boli delegovaní:

* *doc. RNDr. Zdenka Krajčovičová, PhD., MPH*
* *Mgr. art. Ladislav Patkoló, ArtD.*
* *Mgr. Milan Jurík, PhD.*
* do Rady pre rozvoj a financovanie pri RVŠ SR boli delegovaní:
* *doc. RNDr. Roman Soták, PhD.*
* *RNDr. Miroslav Hužvár, PhD.*
* *doc. Mgr. Pavel Neogrády, DrSc.*
* do Rady pre vzdelávanie a výchovu pri RVŠ SR boli delegovaní:
* *prof. Ing. Pavol Fedor, PhD.*
* *doc. PaedDr. Ivica Hajdučeková, PhD.*
* *prof. PhDr. Zlatica Plašienková, PhD.*
* do Legislatívnej komisie pri RVŠ SR boli delegovaní:
* *doc. Mgr. Ing. Rastislav Šulek, PhD.*
* *doc. JUDr. Ing. Martin Kubinec, PhD.*
* *Mgr. Peter Mészáros, PhD.*
* *doc. JUDr. Eduard Burda, PhD.*
* do pracovnej skupiny pre prípravu Stratégie mediálnej komunikácie boli zvolení:
* *Ing. Lukáš Šoltés, PhD.*
* *PhDr. Jozef Lenč, PhD.*
* *doc. Mgr. Ing. Rastislav Šulek, PhD.*

Ďalej sa RVŠ SR venovala diskusii k smernici o merateľných ukazovateľoch výkonnostných zmlúv verejných vysokých škôl na obdobie 2024 – 2026. Na plenárne zasadnutie sa k tomuto bodu programu do diskusie zapojili aj *prof. Mgr. Martin Kanovský, PhD.* – riaditeľ odboru stratégií a koncepcií vedy, výskumu a vysokých škôl Ministerstva školstva, vedy, výskumu a športu Slovenskej republiky a štátny tajomník Ministerstva školstva, vedy, výskumu a športu Slovenskej republiky *Mgr. Michal Fedák.*

Výkonnostné zmluvy predstavujú úplne nový nástroj v Slovenskej republike, prostredníctvom ktorých sa budú prerozdeľovať dotácie z rozpočtovej kapitoly Ministerstva školstva, vedy, výskumu a športu Slovenskej republiky pre verejné vysoké školy v zmysle § 89 ods. 3 zákona Národnej rady Slovenskej republiky č. 131/2002 Z. z. o vysokých školách a o zmene a doplnení niektorých zákonov v znení neskorších predpisov. Výkonnostné zmluvy majú zatiaľ len 10 % podiel na rozpisu štátnej dotácie pre verejné vysoké školy. Výkonnostná zmluva sa uzatvára individuálne medzi verejnou vysokou školou a Ministerstvom školstva, vedy, výskumu a športu Slovenskej republiky (odbor stratégií a koncepcií vedy, výskumu a vysokých škôl Ministerstva školstva, vedy, výskumu a športu Slovenskej republiky). Princípom je, že najskôr Ministerstvo školstva, vedy, výskumu a športu Slovenskej republiky pripraví návrh výkonnostnej zmluvy na obdobie 2024 – 2028 jednotlivo pre konkrétne verejné vysoké školy a prerokuje tento príslušný návrh s príslušnou verejnou vysokou školou. Ministerstvo školstva, vedy, výskumu a športu Slovenskej republiky v návrhu výkonnostnej zmluvy pre každú vysokú školu stanoví konkrétne a presné kvantitatívne hodnoty merateľných ukazovateľov, ktorých dosiahnutie sa považuje za splnenie merateľného ukazovateľa podľa matematických princípov uvedených v prílohe č. 2 navrhovanej smernice o merateľných ukazovateľoch výkonnostných zmlúv verejných vysokých škôl. V návrhu výkonnostnej zmluvy sa zároveň stanovia aj konkrétne finančné sumy, ktoré verejná vysoká škola získa za splnenie každého merateľného ukazovateľa, a tiež finančné korekcie v prípadoch jeho neúplného alebo len čiastočného plnenia. Merateľné ukazovatele sú povinné a nepovinné. Obsahom diskusie na zasadnutí RVŠ SR boli predovšetkým jednotlivé merateľné ukazovatele, spôsob ich plnenia a tlak, ktorým smernica kladie vyššie požiadavky na očakávane zlepšenie alebo zvýšenie plnenia merateľných ukazovateľov. V diskusii jednotliví účastníci v RVŠ SR poukazovali na opačné efekty, ktoré môžu spôsobiť takto definované merateľné ukazovatele (úmyselné zvyšovanie *drop-rate* spojené s tým, že do druhého ročníka budú prechádzať aj študenti, ktorí na to vedomostne reálne nemajú alebo môže dochádzať k publikovaniu nekvalitných vedeckých článkov alebo neetickému publikovaniu článkov len pre zlepšenie merateľných ukazovateľov).[[8]](#footnote-8)

V rámci diskusie k smernici o merateľných ukazovateľoch výkonnostných zmlúv verejných vysokých škôl na obdobie 2024 – 2026 schválila RVŠ SR tieto pripomienky:

**1.** RVŠ SR považuje plnenie všetkých povinných merateľných ukazovateľov (čl. 3 ods. 1) za rozporné napríklad s diverzifikáciou univerzít, ktorá je jedným z cieľov dlhodobého zámeru Ministerstva školstva, vedy, výskumu a športu Slovenskej republiky.

**2.** RVŠ SR namieta nezrozumiteľnosť matematických princípov pri určovaní cieľových stropových hodnôt, ako aj pri neobmedzenej cieľovej hodnote pri niektorých ukazovateľoch (publikačná činnosť, grantová úspešnosť). V prípade niektorých univerzít považujeme pri neobmedzenej cieľovej hodnote aj udržanie súčasného stavu za viac ako ambiciózne plnenie.

**3.** RVŠ SR namieta, že na plnenie niektorých merateľných ukazovateľov nie sú vytvorené primerané legislatívne podmienky. Ide napr. o vytváranie profesijne orientovaných študijných programov či uplatnenie absolventov bakalárskeho štúdia na trhu práce.

**4.** RVŠ SR žiada zabezpečenie transparentného stanovenia konkrétnych finančných súm za splnenie jednotlivých ukazovateľov.

**5.** RVŠ SR upozorňuje na vplyv okolia na niektoré ukazovatele, ktoré vysoká škola nedokáže ovplyvniť, respektíve by neboli v súlade s udržaním kvality a zabezpečením objektívneho hodnotenia. Napríklad internacionalizácia a vojnový konflikt, zníženie drop-out rate a fenomén využívania statusu študenta, kolísajúca kvalita uchádzačov o štúdium.

V rámci diskusie k dlhodobému zámeru Ministerstva školstva, vedy, výskumu a športu Slovenskej republiky pre oblasť vysokých škôl na roky 2023 – 2028 RVŠ SR na svojom plenárnom zasadnutí schválila tieto pripomienky:

*Všeobecné pripomienky:*

**1.** RVŠ SR víta zapracovanie niektorých pripomienok z ostatného zasadnutia RVŠ.

**2.** RVŠ SR opätovne žiada doplniť do dlhodobého zámeru ako prioritu zásadné zvýšenie financovania vysokých škôl z verejných zdrojov s cieľom dosiahnuť mieru financovania VVŠ aspoň na úrovni priemeru krajín OECD. Pre naplnenie tohto cieľa požadujeme každoročné zvýšenie dotácie minimálne o 100 mil. EUR.

**3.** RVŠ SR opätovne upozorňuje, že dlhodobý zámer nerieši finančné dopady realizácie opatrení na vysoké školy. RVŠ SR preto žiada vládu SR zabezpečiť finančné krytie všetkých nových úloh a povinností vysokých škôl, najmä plnenia cieľov dlhodobého zámeru súvisiacich s treťou misiou VŠ a tiež opatrení v oblasti podporných a poradenských služieb pre študentov. Na druhej strane v rámci jednotlivých aktivít dochádza k vzniku nadmerného počtu nových štátnozamestnaneckých miest.

**4.** RVŠ SR opätovne žiada v dokumente doplniť strategickú víziu smerovania vysokoškolského vzdelávania v SR na dané obdobie ako kľúčového východiska formulovaných strategických cieľov a opatrení.

**5.** RVŠ SR navrhuje doplniť do dlhodobého zámeru aj starostlivosť o tvorivých zamestnancov.

*Pripomienky k strategickému cieľu 1:*

**6.** RVŠ SR podporuje diverzifikáciu vysokých škôl, návrh dlhodobého zámeru však neobsahuje komplexné opatrenia na jej podporu.

**7.** RVŠ SR upozorňuje na skutočnosť, že rozšírenie profesijných bakalárskych študijných programov je problematické z hľadiska plnenia štandardov Slovenskej akreditačnej agentúry pre vysoké školstvo pri spolupracujúcich organizáciách.

**8.** RVŠ SR upozorňuje na skutočnosť, že významným znížením počtu študentov v druhom stupni štúdia sa obmedzia možnosti získavania dostatočného počtu kvalitných uchádzačov o doktorandské štúdium (vnútorný rozpor strategického cieľa 5 so strategickým cieľom 1 a so záujmami slovenskej spoločnosti a ekonomiky). Dané opatrenie nie je možné aplikovať plošne na všetky študijné programy (napr. v odbore učiteľstvo a pedagogické vedy).

*Pripomienky k strategickému cieľu 2:*

**9.** RVŠ SR žiada sociálnu podporu študentov presunúť pod gesciu Ministerstva práce, sociálnych vecí a rodiny Slovenskej republiky.

**10.** RVŠ SR nesúhlasí s presunom zodpovednosti a povinností na vysoké školy v oblastiach, ktoré patria pod zariadenia poradenstva a prevencie.

*Pripomienky k strategickému cieľu 3:*

**11.** RVŠ SR podporuje pokračovanie odbornej diskusie vo veci optimalizácie procesov periodického hodnotenia vedeckej, výskumnej a inej tvorivej činnosti VER 2022 a implementácie jeho výsledkov do financovania verejných vysokých škôl.

**12.** RVŠ SR naďalej žiada Ministerstvo školstva, vedy, výskumu a športu Slovenskej republiky s ohľadom na rozdielnu metodiku a náročnosť hodnotenia v jednotlivých hodnotiteľských paneloch použiť do metodiky rozpisu finančných prostriedkov VVŠ váhované výsledky VER 2022.

**13.** RVŠ SR trvá na požiadavke, aby sa v metodike rozpisu dotácie VVŠ uplatnili výsledky VER 2022 len do výšky max. 25 % z celkového objemu finančných prostriedkov rozdeľovaných za výkony vo vede, a to vzhľadom na nezrovnalosti identifikované v pilotnom hodnotení VER 2022, keďže hodnotenie VER 2022 pokrýva v rámci hodnotenia iba jednu z dominantných častí tvorivej činnosti bez zakomponovania výsledkov grantovej činnosti, infraštruktúry, resp. spoločenského dopadu. Súhlasíme so zvýšením tohto podielu v prípade získania dodatočných zdrojov na pokrytie jeho zvýšenia.

**14.** RVŠ SR súčasne žiada Ministerstvo školstva, vedy, výskumu a športu Slovenskej republiky o diskusiu vo veci výšky percentuálneho podielu rozpisu štátnej dotácie za jednotlivé výkonové parametre vo vede pre verejné vysoké školy.

**15.** RVŠ SR žiada možnosť pripomienkovať metodiku realizácie a hodnotenia VER 2027 vrátane školení a verejnej diskusie k oblastiam výskumného prostredia a spoločenského dopadu tvorivej činnosti.

*Pripomienky k strategickému cieľu 4:*

**16.** RVŠ SR upozorňuje na problematiku otvorenej vedy a otvoreného vzdelávania vo vzťahu k autorským právam a žiadame ju aplikovať na báze dobrovoľnosti, a nie povinnosti.

*Pripomienky k strategickému cieľu 5:*

**17.** RVŠ SR nesúhlasí s navrhovanou zmenou statusu študenta v treťom stupni VŠ štúdia a jeho navrhovaným novým zaradením ako mladého výskumného zamestnanca VŠ. V rámci európskeho VŠ priestoru sú študenti tretieho stupňa považovaní za študentov so všetkými právami a povinnosťami. Ich prípadný pracovný pomer sa s ich štatútom študenta nevylučuje.

Na záver plenárneho zasadnutia RVŠ SR vystúpil predseda Slovenskej akreditačnej agentúry pre vysoké školstvo, ktorý oboznámil RVŠ SR s informáciami o súčasnom prebiehajúcom hodnotení kvality. Zároveň informoval, že odozva od vysokých škôl na činnosť pracovných skupín je prevažne pozitívna, poďakoval sa za prístup vysokých škôl a vyjadril očakávanie, že celý proces hodnotenia kvality pomôže k zlepšeniu kvality vysokých škôl.

1. **Ďalšie informácie z RVŠ SR**

*Dňa 9. júna 2023* – RVŠR SR oznámila vysokým školám, že v rámci Monitorovacieho výboru pre Program Slovensko 2021-2027 bola zriadená **Komisia pri Monitorovacom výbore pre Program Slovensko 2021 – 2027 pre opatrenia zamerané na budovanie a podporu administratívnych kapacít**, kde má RVŠ SR 1 zástupcu.[[9]](#footnote-9) Nominácie bolo možné zaslať do 19.6.2023 do 12.00 h. O nomináciách hlasovalo P RVŠR SR a dňa 21. júna 2023 bol zvolený *doc. Mgr. Ing. Rastislav Šulek, PhD.,* z Technickej univerzity vo Zvolene, ktorý získal nadpolovičný počet hlasov.

*Dňa 12. júna 2023* - Výskumná a inovačná autorita (ďalej len VAIA) požiadala o nomináciu zástupcu do **pracovnej skupiny pre regionálne inovácie**. O doručených návrhoch do pracovnej skupiny prebehlo hlasovanie v predsedníctve RVŠ SR a na základe hlasovania sa zástupcom RVŠ SR stal *doc. Ing. Michal Hovanec, PhD., Ing. Paed. IGIP*, z Technickej univerzity v Košiciach. VAIA taktiež požiadala aj o nominovanie člena **pracovnej skupiny pre výskumné infraštruktúry**. O tejto nominácii tiež prebehlo hlasovanie v predsedníctve RVŠ SR a na základe hlasovania sa zástupcom RVŠ SR v tejto pracovnej skupine stal doc. RNDr. Martin Putala, PhD., predseda RVŠ SR.

*Dňa 26. júna 2023* sa v čase od 13:00 do 14:40 konalo online mimoriadne zasadnutie P RVŠ SR, ktoré sa konalo pred mimoriadnym plenárnym zasadnutím RVŠ SR, ktoré sa malo konať v čase od 15:00. Pôvodným plánovaným programom mimoriadneho zasadnutia RVŠ SR bolo prerokovanie **Národnej stratégie výskumu, vývoja a inovácií 2030**, avšak na základe okolností, týkajúcich sa prípravy budúcoročného rozpočtu verejnej správy bol do programu zasadnutia zaradený aj bod *„Aktuálna situácia vo financovaní vysokých škôl na rok 2022 až 2024“*.

*Dňa 28. júna 2023* bola RVŠ SR požiadaná o nominácie na členov **odborových rád Agentúry na podporu výskumu a vývoja** (pre prírodné vedy, technické vedy, lekárske vedy, pôdohospodárske vedy, spoločenské vedy a humanitné vedy), keďže funkčné obdobie niektorých súčasných členov odborových rád APVV sa končilo v druhej polovici roku 2023. Pri nomináciách bolo potrebné zohľadniť požiadavky súčasných odborových rád na odborné zameranie kandidátov, kde sa pre oblasť spoločenských vied vyžadovalo, aby kandidát spĺňal požiadavky zamerania na právne vedy alebo v učiteľstvo a pedagogické vedy.

*Dňa 30. júna 2023* Minister školstva, vedy, výskumu a športu SR požiadal RVŠ SR o nominácie na udelenie ocenenia za mimoriadne výsledky v oblasti vedy a techniky dosiahnuté v Slovenskej republike za rok 2023 *„Cena za vedu a techniku"*. Doručené návrhy boli následne posúdené v P RVŠ SR. Výsledná nominácia RVŠ SR bola predložená **Komisii pre posudzovanie návrhov na udelenie Ceny za vedu a techniku**, ktorá ministrovi školstva, vedy, výskumu a športu SR odporučí kandidátov na udelenie ceny. Vybraní kandidáti budú ocenení v rámci slávnostného programu konaného počas Týždňa vedy a techniky 2023.

*Dňa 17. júla 2023* bola RVŠ SR požiadaná generálnym riaditeľom Sekcie vedy a techniky Ministerstva školstva, vedy, výskumu a športu SR o nomináciu zástupcu vysokých škôl do **Odbornej komisie pre hodnotenie spoločných projektov Ceny Milana Rastislava Štefánika za najväčší prínos v oblasti bilaterálnej slovensko-francúzskej vedecko-technickej spolupráce**. Cena Milana Rastislava Štefánika za najväčší prínos v oblasti bilaterálnej slovensko-francúzskej vedecko-technickej spolupráce sa vyhlasuje každý druhý rok od roku 2013, keď bol podpísaný jej štatút. Cenu odovzdáva minister školstva, vedy, výskumu a športu Slovenskej republiky spolu s veľvyslancom Francúzskej republiky na Slovensku zvyčajne počas *Týždňa vedy a techniky.* Cieľom je oceniť najlepší projekt bilaterálnej spolupráce za posledných 6 rokov. Víťaza súťaže vyberá Odborná komisia pre hodnotenie spoločných projektov.

*Dňa 27. júla 2023* prebehlo hlasovanie o návrhu uznesenia za **obnovenie prístupov k vedeckým databázam** z dôvodu, že od 1. júna 2023 došlo na Slovensku k pozastaveniu prístupov do databázy *SCOPUS*, ktoré ani po viac ako 50 dňoch neboli plne obnovené. Na webovom sídle Centra vedecko-technických informácií SR bola taktiež zverejnená informácia o prerušení prístupu aj do databázy *Science Direct* v termíne od 17. júla 2023 z dôvodu prebiehajúceho verejného obstarávania. Výnimku tvoria iba publikácie vydané v časopisoch s prístupom *Open Access*. Z tohto dôvodu RVŠ SR dňa 27. júla 2023 prijala uznesenie, v ktorom žiada vládu SR o urýchlené opätovné sprístupnenie renomovaných publikačných a citačných databáz a o realizáciu systémových opatrení vedúcich k zabezpečeniu udržateľného systému financovania nepretržitého neobmedzovaného prístupu do najdôležitejších vedeckých databáz pre každú oblasť vedy na Slovensku.

*Dňa 13. septembra 2023* sa na pôde Odborového zväzu pracovníkov školstva a vedy na Slovensku stretli predsedovia reprezentácii pôsobiacich v školstve a vede. V diskusii prítomných reprezentácii bola navrhnutá *deklarácia 2023 Odborového zväzu pracovníkov školstva a vedy na Slovensku a partnerských organizácií pôsobiacich v školstve na podporu skvalitňovania podmienok a úrovne vzdelávania a vedy v Slovenskej republike* ako konsenzuálny súbor najdôležitejších priorít určená na zaslanie jednotlivým politickým stranám, ktoré sa uchádzali o mandát vo voľbách do Národnej rady Slovenskej republiky, ktoré sa konali dňa 30. septembra 2023.

*Dňa 21. septembra 2023* – RVŠ SR bola oslovená ministerstvom školstva so žiadosťou o nomináciu najviac 3 zástupcov do novej **Pracovnej skupiny pre zvyšovanie výskumných kapacít a internacionalizáciu vysokých škôl a verejných výskumných inštitúcií – manažment výskumu a vývoja**. Cieľom tejto expertnej pracovnej skupiny je analyzovať aktuálny stav a prijať odporúčania k rozvoju, podpore a zefektívneniu činnosti projektových centier na slovenských vysokých školách a štátnych a verejných výskumných inštitúciách.

*Dňa 25. septembra 2023* - Ministerstvo školstva, vedy, výskumu a športu Slovenskej republiky oslovilo RVŠ SR v súvislosti s končiacim sa funkčným obdobím členov predsedníctva APVV požiadalo o zaslanie nominácií kandidátov na členov **predsedníctva Agentúry na podporu výskumu a vývoja** za RVŠ SR.

*PhDr. JUDr. Ondrej Blažek, PhD.*

*asistent,*

*Katedra správneho práva,*

*Akaédmie Policajného zboru v Bratislave,*

*Sklabinská 1,*

*835 17 Bratislava*

*e-mail: ondrejblazek@akademiapz.sk*

*Autor je zástupcom Akadémie Policajného zboru v Bratislave v predsedníctve Rady vysokých škôl Slovenskej republiky.*

1. *§ 107 ods. 1 písm. a) zákona Národnej rady Slovenskej republiky č. 131/2002 Z. z. o vysokých školách a o zmene a doplnení niektorých zákonov v znení neskorších predpisov.* [↑](#footnote-ref-1)
2. *Uznesenie Akademického senátu Akadémie Policajného zboru v Bratislave z dňa 30. mája 2023, č.p.: APZ-AS-28/2023.* [↑](#footnote-ref-2)
3. Viac informácií je dostupných v Informačnej správe o činnosti RVŠ SR za obdobie 6/2019 – 5/2023. [↑](#footnote-ref-3)
4. *LP/2019/654 Vyhláška Ministerstva školstva, vedy, výskumu a športu Slovenskej republiky o centrálnom registri evidencie publikačnej činnosti a centrálnom registri evidencie umeleckej činnosti.* [↑](#footnote-ref-4)
5. *Vyhláška Ministerstva školstva, vedy, výskumu a športu Slovenskej republiky č. 397/2020 Z. z. o centrálnom registri evidencie publikačnej činnosti a centrálnom registri evidencie umeleckej činnosti v znení neskorších predpisov.*  [↑](#footnote-ref-5)
6. Viac informácií je dostupných v Informačnej správe o činnosti RVŠ SR za obdobie 6/2019 – 5/2023. [↑](#footnote-ref-6)
7. Čo sa napokon aj naplnilo. [↑](#footnote-ref-7)
8. Viac informácií je dostupných v návrhu smernice o merateľných ukazovateľoch výkonnostných zmlúv verejných vysokých škôl na obdobie 2024-2026. [↑](#footnote-ref-8)
9. Celkový počet členov - 34 členov s hlasovacím právom a z nich 17 členov, ktorí zastupujú ústrednú štátnu správu, 17 členov, ktorí zastupujú regionálnych a socioekonomických partnerov. Súčasťou je aj 8 stálych pozorovateľov bez hlasovacieho práva, ako aj 1 tajomník bez hlasovacieho práva.) [↑](#footnote-ref-9)